Τροποποιηθείσα πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την πρόληψη και την καταπολέμηση ορισμένων μεταδοτικών σπογγωδών εγκεφαλοπαθειών

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

A. Διαδικασία

Τον Ιανουάριο του 1999 η Επιτροπή υπέβαλε πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης και καταπολέμησης ορισμένων σπογγωδών εγκεφαλοπαθειών (COM(98)623 τελικό - C4-0025/1999 - 1998/0323(COD)) προς έγκριση με τη διαδικασία συναπόφασης που ορίζεται στο άρθρο 251 της Συνθήκης για την ίδρυση της Ευρωπαϊκής Κοινότητας.

Στις 17 Μαΐου το Ευρωπαϊκό Κοινοβούλιο έλαβε θέση κατά την πρώτη ανάγνωση. Το Κοινοβούλιο ενέκρινε 51 τροπολογίες, εκ των οποίων 40 έγιναν αποδεκτές από την Επιτροπή πλήρως, εν μέρει ή μετά από αναδιατύπωση.

Με βάση τις εν λόγω εξελίξεις, η Επιτροπή συνέταξε την παρούσα τροποποιηθείσα πρόταση. Οι τροπολογίες παρουσιάζονται με μαύρα υπογραμμισμένα στοιχεία όταν πρόκειται για προσθήκες ή τροποποιήσεις και με διαγράμμιση εφόσον πρόκειται για διαγραφή κειμένου. Στις περισσότερες περιπτώσεις η αναδιατύπωση προκύπτει λόγω των εξελίξεων στο Συμβούλιο ή για να διασφαλισθεί η συνεκτικότητα της πρότασης. Παρακάτω παρατίθενται μόνον οι εκτενείς γλωσσικές αλλαγές.

B. Επεξήγηση των τροπολογιών

1. Επιτροπολογία

Η αρχικά προταθείσα χρησιμοποίηση της διαδικασίας διαχείρισης για την έγκριση μέτρων εφαρμογής έχει αντικατασταθεί από τη διαδικασία της κανονιστικής επιτροπής σύμφωνα με την απόφαση 1999/468/ΕΚ του Συμβουλίου για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή. Στις αλλαγές αυτές λαμβάνονται υπόψη οι τροπολογίες 6, 11, 12, 29, 30, 31, 32, 33, 34, 35 και 36 του Ευρωπαϊκού Κοινοβουλίου. Οι τροπολογίες 34 και 35 αναδιατυπώνονται σε μεγάλο βαθμό σύμφωνα με τις επιταγές της ορθής νομικής πρακτικής.

2. Επιδημιολογική επιτήρηση και χρησιμοποίηση δοκιμών ταχείας διάγνωσης για την ανίχνευση των ΜΣΕ

Ένα από τα κύρια θέματα, που εθίγησαν συγκεκριμένα από το Ευρωπαϊκό Κοινοβούλιο, αφορά την ευρύτερη αλλά υπεύθυνη χρησιμοποίηση μεταθανάτιων δοκιμών ταχείας διάγνωσης. Το αίτημα αυτό έχει αναγνωρισθεί στις αιτιολογικές σκέψεις λαμβάνοντας υπόψη τις τροπολογίες 3, 4 και 5 του Ευρωπαϊκού Κοινοβουλίου.

Συζητήθηκε η ανάγκη να ορισθούν ως ύποπτα ζώα για ΣΕΒ όλα τα μηρυκαστικά που βρίσκονται νεκρά (νεκρά ζώα στην εκμετάλλευση). Η σύμφωνη με την τροπολογία 52 επέκταση του ορισμού των ύποπτων ζώων, για να συμπεριληφθούν μόνο εκείνα που βρίσκονται νεκρά και εκείνα που παραδίδονται επειγόντως για σφαγή και τα οποία έχουν υποστεί δοκιμή με θετικά αποτελέσματα στο πλαίσιο του προγράμματος ελέγχου, θεωρείται ως ισορροπημένο και αιτιολογημένο μέτρο προστασίας της δημόσιας υγείας. Με την εν λόγω τροποποίηση διευκρινίζεται περαιτέρω ο ορισμός των ύποπτων ζώων που απαιτείται επίσης από το Συμβούλιο.

Με βάση τις τροπολογίες 10 και 49 του Ευρωπαϊκού Κοινοβουλίου θεσπίσθηκε ένας ορισμός της δοκιμής ταχείας διάγνωσης. Εντούτοις, το κείμενο έχει αναδιατυπωθεί ελαφρά για να παράσχει τη δυνατότητα ανάθεσης της αξιολόγησης, και όχι της έγκρισης των εν λόγω δοκιμών, σε εξωτερικούς φορείς εφόσον στο μέλλον προκύψει η ανάγκη αυτή. Μια άλλη σημαντική αρχή κατά τη θέσπιση των κανόνων για την χρησιμοποίηση δοκιμών ταχείας διάγνωσης, είναι η νόμιμη έγκρισή τους για τον συγκεκριμένο αυτό σκοπό από την Επιτροπή βάσει κανονιστικής διαδικασίας. Αυτή η προϋπόθεση σύμφωνα με τις επιταγές της ορθής νομικής πρακτικής έχει εισαχθεί σε όλα τα άρθρα που αναφέρονται σε δοκιμή ταχείας διάγνωσης, και όχι και στον ορισμό της και στα σχετικά άρθρα σύμφωνα με το αίτημα του Κοινοβουλίου.

Η τροποποίηση του άρθρου για τον έλεγχο των ΜΣΕ, με την οποία προβλέπεται η χρησιμοποίηση των δοκιμών ταχείας διάγνωσης στα ετήσια προγράμματα ελέγχου, καθώς και των κανόνων εφαρμογής που ενισχύουν το πρωτόκολλο για την επιβεβαίωση της ασθένειας με εργαστηριακές δοκιμές, προκύπτει από τις τροπολογίες 15, 47 και 48 του Ευρωπαϊκού Κοινοβουλίου. Οι εν λόγω τροπολογίες είναι σύμφωνες με την απόφαση της Επιτροπής του Ιουνίου 2000, που εγκρίθηκε με διαδικασία επιτροπολογίας, για την ενίσχυση της επιτήρησης της ΣΕΒ με τη χρησιμοποίηση δοκιμών ταχείας διάγνωσης. Τέλος, έχει δοθεί περισσότερο συγκεκριμένος ρόλος στον καθορισμό της κατάταξης ΣΕΒ των διαφόρων χωρών με σκοπό την επιλογή πληθυσμών ζώων με τη χρήση της δοκιμής ταχείας διάγνωσης (βλέπε επόμενη παράγραφο).

3. Κατάταξη χωρών σύμφωνα με την κατάσταση ως προς την ΣΕΒ

Το κεντρικό και πλέον αμφιλεγόμενο άρθρο της πρότασης είναι η κατάταξη των χωρών σύμφωνα με την κατάστασή τους ως προς την ΣΕΒ. Παρά τις τεράστιες προσπάθειες που καταβλήθηκαν και τη σημαντική πρόοδο που επετεύχθη τόσο από τον οργανισμό διεθνούς αναφοράς, επιτόπου, όσο και από το Διεθνές Γραφείο Επιζωοτιών και την Επιστημονική Συντονιστική Επιτροπή μας, δεν έχει εκδοθεί μέχρι σήμερα μια οριστική σύσταση σχετικά με τη διαδικασία κατάταξης. Κατέστη προφανές το γεγονός ότι αποκλειστικά και μόνο τα ιστορικά στοιχεία δεν αποτελούν ικανοποιητικό μέσο για τον καθορισμό της τελικής κατάταξης κάθε χώρας. Απαιτούνται περισσότερο αντικειμενικά στοιχεία σχετικά με την επιδημιολογική κατάσταση των περιφερειών. Για να ληφθούν υπόψη οι εν λόγω εξελίξεις και σύμφωνα με τις τροπολογίες 14, 51 και 58 του Ευρωπαϊκού Κοινοβουλίου, αναδιατυπώθηκε το συγκεκριμένο άρθρο και αναγνωρίζει πλέον με μεγαλύτερη σαφήνεια τη συνεκτικότητα των κριτηρίων και των παραγόντων κινδύνου που έχουν προταθεί από το Διεθνές Γραφείο Επιζωοτιών. Επιπλέον, έχει εντοπισθεί η συνάφεια με τα αποτελέσματα του ετήσιου προγράμματος ελέγχου, με τη χρησιμοποίηση δοκιμών ταχείας διάγνωσης και έχει δημιουργηθεί η δυνατότητα να ζητούνται στατιστικά έγκυρα και μεγάλης κλίμακας δείγματα στις περιπτώσεις εκείνες όπου υπάρχουν αμφιβολίες σχετικά με την κατάσταση ως προς την ΣΕΒ σε συγκεκριμένες χώρες. Αντίθετα, τα κράτη μέλη ή οι τρίτες χώρες που επιθυμούν να ταξινομηθούν σε μια ευνοϊκότερη κατηγορία δύνανται επίσης να απαιτούν τη διενέργεια μεγάλης κλίμακας δειγματοληψίας για τον έλεγχο της κατάστασής τους ως προς την ΣΕΒ. Με την εφαρμογή των εν λόγω τροπολογιών διαφαίνεται η ανάγκη για την εξασφάλιση νομικής σαφήνειας σε ό,τι αφορά τη μετάβαση από τους ισχύοντες κανόνες περί απομάκρυνσης του ειδικού υλικού κινδύνου σε αυτούς που βασίζονται στην κατάσταση ως προς τη ΣΕΒ σε συνέχεια του παρόντος κανονισμού. Προτείνεται ένα νέο άρθρο 20 για μεταβατικά μέτρα, που ορίζει τη μεταβατική περίοδο, τα μέτρα προς εφαρμογή κατά την εν λόγω περίοδο και τη διαδικασία και την επιστημονική αιτιολόγηση για την έγκριση περαιτέρω λεπτομερών κανόνων. Ένα τελικό στοιχείο που προκύπτει από τις τροπολογίες του Ευρωπαϊκού Κοινοβουλίου είναι η επεξεργασία προϊόντων από χώρες με άγνωστο καθεστώς, καθώς και από χώρες που ανήκουν στη δυσμενέστερη κατηγορία.

4. Ειδικό υλικό κινδύνου (ΕΥΚ)

Η απομάκρυνση και καταστροφή του ΕΥΚ, δηλαδή των ιστών από ζώα που είναι άκρως επικίνδυνοι φορείς, θεωρείται ως το πλέον σημαντικό μέτρο προστασίας της δημόσιας υγείας. Δεδομένου ότι η σοβαρότητα του μέτρου συνδέεται άμεσα με την κατάταξη χωρών σύμφωνα με την κατάστασή τους ως προς την ΣΕΒ, το μέτρο αυτό είναι επίσης αντικείμενο διαμάχης. Σύμφωνα με την τροπολογία 19 του Ευρωπαϊκού Κοινοβουλίου, θεσπίσθηκε η επανεξέταση, με τη διαδικασία της επιτροπολογίας, των ορίων ηλικίας για την απομάκρυνση του ΕΥΚ, με σκοπό τη στατιστική πιθανότητα ανίχνευσης της ΣΕΒ στα ζώα σφαγής. Εντούτοις, ο περιορισμός της ετήσιας επανεξέτασης και η προταθείσα τελευταία προθεσμία για την πρώτη επανεξέταση, την 1η Ιανουαρίου 2001, έχουν μετατραπεί σε "τακτικές" επανεξετάσεις. Στην επίσης προταθείσα από το Συμβούλιο, στο πλαίσιο προκαταρκτικών συζητήσεων, υιοθέτηση, με τη διαδικασία της συναπόφασης, των αρχών για την έγκριση παρεκκλίσεων από τις διατάξεις σχετικά με την απομάκρυνση ΕΥΚ σε περιοχές υψηλού κινδύνου και για να ληφθεί υπόψη μια αποτελεσματική απαγόρευση εκτροφής, ελήφθησαν υπόψη οι τροπολογίες 20 και 41. Ελήφθησαν επίσης υπόψη οι τροπολογίες 38, 39 και 56 στο παράρτημα IV, με τις οποίες προτείνεται κυρίως να μην απαιτείται πλέον ο καθορισμός των μεγάλων οστών βοοειδών ως ΕΥΚ.

5. Απαγόρευση ζωοτροφών

Οι τροπολογίες 21 και 57 του Ευρωπαϊκού Κοινοβουλίου στο άρθρο για την απαγόρευση ορισμένων πρωτεϊνών ως ζωοτροφών, έγιναν δεκτές με ικανοποίηση από την Επιτροπή, καθώς επίσης και από το Συμβούλιο, κατά τη διάρκεια των προκαταρκτικών συζητήσεων. Η εξέταση των κανόνων εφαρμογής, στο πλαίσιο της επιτροπολογίας, για την επέκταση της απαγόρευσης ζωοτροφών, θα παράσχει μεγαλύτερη ελαστικότητα στην προσαρμογή στα νέα επιδημιολογικά ή επιστημονικά αποδεικτικά στοιχεία. Εντούτοις, το κείμενο του παραρτήματος έχει αναδιατυπωθεί για να παράσχει τη δυνατότητα επέκτασης της απαγόρευσης ζωοτροφών, ανεξάρτητα από την κατάσταση της συγκεκριμένης χώρας ως προς την ΣΕΒ. Σύμφωνα με την τροπολογία 22, το άρθρο 9 έχει μετατραπεί για να διασφαλίσει ότι και τα απαγορευμένα συστατικά ζωοτροφών δεν θα αποθηκεύονται, αποστέλλονται ή εισάγονται. Η τροπολογία 42 του Ευρωπαϊκού Κοινοβουλίου, στο παράρτημα για τους κανόνες εφαρμογής, προσαρμόζει τις λεπτομέρειες των διατάξεων απαγόρευσης ζωοτροφών στα πρόσφατα επιστημονικά στοιχεία. Στο κείμενο που τροποποιήθηκε σύμφωνα με την εν λόγω τροπολογία, προτείνεται η παρέκκλιση από την απαγόρευση της ζελατίνης που προέρχεται από δέρμα, αλλά και η επέκταση της απαγόρευσης και στα προϊόντα με βάση το αίμα βοοειδών που χρησιμοποιούνται ως ζωοτροφές για τα μηρυκαστικά.

6. Εξάλειψη της ασθένειας

Οι τροπολογίες 24 και 28 του Ευρωπαϊκού Κοινοβουλίου αποσκοπούν στη διασφάλιση της καλύτερης ενημέρωσης της Επιτροπής σχετικά με τις επιδημιολογικές εξελίξεις στα κράτη μέλη. Σύμφωνα με τις εν λόγω τροπολογίες, προστέθηκε στο άρθρο 11 η απαίτηση σύμφωνα με την οποία τα κράτη μέλη είναι υποχρεωμένα να ενημερώνουν τακτικά την Επιτροπή σχετικά με όλες τις ύποπτες περιπτώσεις ΜΣΕ. Επίσης, το άρθρο 13 τροποποιήθηκε για να συμπεριλάβει την υποχρέωση της μηνιαίας κοινοποίησης στην Επιτροπή όλων των διαπιστωθεισών περιπτώσεων ΜΣΕ. Οι αλλαγές στο άρθρο 12 έχουν ως στόχο την προσαρμογή του εν λόγω άρθρου στην πρόσφατη απόφαση της Επιτροπής σχετικά με την ενίσχυση, μέσω της διαδικασίας επιτροπολογίας, της επιδημιολογικής επιτήρησης, λαμβάνοντας υπόψη την τροπολογία 25 του Ευρωπαϊκού Κοινοβουλίου.

Συζητήθηκαν επί μακρόν τα οφέλη που προκύπτουν για την προστασία των καταναλωτών από την σφαγή ολόκληρης της αγέλης ή του σμήνους σε περίπτωση επιβεβαίωσης της ΣΕΒ ή της τρομώδους νόσου. Οι τροπολογίες 26 και 43 του Ευρωπαϊκού Κοινοβουλίου, με τις οποίες προτείνεται η σφαγή ολόκληρης της αγέλης λόγω του εντοπισμού της ΣΕΒ στα ζώα, έχουν ληφθεί υπόψη, υπό τον όρο ότι θα είναι δυνατόν να επιβληθεί παρέκκλιση σε περιπτώσεις που η Επιτροπή, με τη διαδικασία της επιτροπολογίας, εγκρίνει ανάλογα μέτρα. Ομοίως, η τροπολογία 44 με την οποία καταργείται η απαίτηση για τη σφαγή κατηγοριών ζώων που είναι εκτεθειμένα στις ίδιες ζωοτροφές, εφόσον εφαρμόζονται ισοδύναμα μέτρα, εγκρίθηκε επίσης υπό τον όρο ότι τα εν λόγω μέτρα θα εγκρίνονται κατά περίπτωση στο πλαίσιο της επιτροπολογίας.

7. Όροι για την εμπορία ζώων

Η τροπολογία 45 του Ευρωπαϊκού Κοινοβουλίου, που αποσκοπεί στην ενίσχυση των κανόνων κατά της εξάπλωσης της τρομώδους νόσου, ελήφθη υπόψη με την τροποποίηση του σχετικού παραρτήματος, έτσι ώστε να επεκταθεί η διάρκεια της περιόδου "απαλλαγής από την τρομώδη νόσο".

8. Διάφορα

Ενσωματώθηκε δεόντως η τροπολογία 3 του Ευρωπαϊκού Κοινοβουλίου, με την οποία προτείνεται να διευκρινισθεί στις αιτιολογικές σκέψεις ότι οι εξαιρέσεις από την απαγόρευση ορισμένων τεχνικών σφαγής πρέπει να εγκρίνονται σε χώρες απαλλαγμένες από την ΣΕΒ.

Η τροποποίηση των άρθρων 1 και 2 προκύπτει από τις τροπολογίες 7 και 8 του Ευρωπαϊκού Κοινοβουλίου, σύμφωνα με τις οποίες αποκλείονται από το πεδίο εφαρμογής της πρότασης τα ζώντα ζώα που χρησιμοποιούνται για ερευνητικούς σκοπούς. Η τροπολογία 8 έχει αναδιατυπωθεί σε μεγάλο βαθμό για λόγους νομικής σαφήνειας και λαμβάνει υπόψη ορισμένα στοιχεία που δεν προβλέπονταν ρητώς.

1998/0323 (COD)

Τροποποιηθείσα πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την πρόληψη και την καταπολέμηση ορισμένων μεταδοτικών σπογγωδών εγκεφαλοπαθειών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4 στοιχείο β) [1],

[1] Κατά την έναρξη ισχύος της Συνθήκης του Άμστερνταμ, διάβαζε Άρθρο 152.

την πρόταση της Επιτροπής [2],

[2] ΕΕ C 45, 19.2.1999, σ. 2.

τη γνώμη της Οικονομικής και Κοινωνικής Επιτροπής [3],

[3] ΕΕ C 258, 10.9.1999, σ. 19.

Αποφασίζοντας σύμφωνα με τη διαδικασία του άρθρου 251 της Συνθήκης [4],

[4] ΕΕ C

Εκτιμώντας τα εξής :

(1) Επί πολλά έτη αναγνωριζόταν ότι ορισμένες διακεκριμένες μεταδοτικές σπογγώδεις εγκεφαλοπάθειες (ΜΣΕ) εμφανίζονται χωριστά στον άνθρωπο και τα ζώα. Η σπογγώδης εγκεφαλοπάθεια των βοοειδών (ΣΕΒ) αναγνωρίστηκε για πρώτη φορά στα βοοειδή το 1986 και τα επόμενα έτη αναγνωρίστηκε ότι εμφανίζεται σε άλλα είδη ζώων. Μία νέα παραλλαγή της νόσου Creutzfeldt-Jakob (v-CJD) περιεγράφη το 1996. Προστίθενται συνεχώς νέες αποδείξεις ότι ο παράγων που προκαλεί την ΣΕΒ ταυτίζεται με εκείνον που προκαλεί την v-CJD.

(2) Από το 1990 η Κοινότητα θέσπισε μία σειρά μέτρων για την προστασία της υγείας ανθρώπου και ζώων από τον κίνδυνο της ΣΕΒ. Τα μέτρα αυτά βασίστηκαν στις ρήτρες διασφάλισης των οδηγιών του Συμβουλίου σχετικά με τα μέτρα κτηνιατρικού ελέγχου. Ενόψει του μεγέθους του κινδύνου που τίθεται για την υγεία ανθρώπου και ζώων από ορισμένες ΜΣΕ, ενδείκνυται να θεσπιστούν ειδικοί κανόνες με τη μορφή κανονισμού για τη πρόληψη και τον έλεγχό τους.

(3) Ο παρών κανονισμός αφορά ευθέως τη δημόσια υγεία και έχει σημασία για τη λειτουργία της εσωτερικής αγοράς. ότι καλύπτει προϊόντα που περιλαμβάνονται στο παράρτημα ΙΙ της Συνθήκης, αλλά και προϊόντα που δεν περιλαμβάνονται στο παράρτημα αυτό. Πρέπει επομένως να επιλεγεί ως νομική βάση το άρθρο 152 παράγραφος 4 στοιχείο β) της Συνθήκης.

(4) Η Επιτροπή έχει λάβει επιστημονικές γνωμοδοτήσεις, ιδίως από την Επιστημονική Συντονιστική Επιτροπή και από την Επιστημονική Επιτροπή Κτηνιατρικών Μέτρων που αφορούν τη δημόσια υγεία, σχετικά με διάφορες πλευρές των ΜΣΕ. Οι γνωμοδοτήσεις αυτές περιλαμβάνουν συμβουλές για μέτρα που θα μειώσουν τον δυνητικό κίνδυνο για ανθρώπους και ζώα που απορρέει από την έκθεση σε μολυσμένα ζωικά προϊόντα.

(5) Θα πρέπει να θεσπιστούν κανόνες για την παραγωγή και τη διάθεση στην αγορά ζώντων ζώων και προϊόντων ζωικής προέλευσης. Ωστόσο, οι κανόνες αυτοί δεν πρέπει να εφαρμόζονται στα καλλυντικά ή φαρμακευτικά προϊόντα, στα ιατροτεχνολογικά προϊόντα ή τα οικεία υλικά εκκίνησης ή ενδιάμεσα προϊόντα, για τα οποία ισχύουν άλλοι ειδικοί κανόνες, ούτε στα προϊόντα ζωικής προέλευσης που δεν συνιστούν κίνδυνο για την υγεία ανθρώπου ή ζώων εφόσον χρησιμοποιούνται για σκοπούς άλλους εκτός από τρόφιμα, ζωοτροφές ή λιπάσματα. Θα πρέπει να εξασφαλιστεί ότι τα προϊόντα ζωικής προέλευσης που εξαιρούνται από το πεδίο εφαρμογής του κανονισμού διατηρούνται χωριστά από εκείνα που καλύπτονται από αυτόν, εκτός εάν πληρούν τουλάχιστον τα ίδια υγειονομικά πρότυπα με τα τελευταία.

(6) Πρέπει να προβλεφθούν μέτρα διασφάλισης, τα οποία θα λαμβάνονται από την Επιτροπή στις περιπτώσεις όπου ο κίνδυνος μιας ΜΣΕ δεν έχει αντιμετωπιστεί επαρκώς από την αρμόδια αρχή ενός κράτους μέλους ή μιας τρίτης χώρας.

(7) Πρέπει να θεσπιστεί μια διαδικασία για τον καθορισμό του επιδημιολογικού καθεστώτος χωρών ή περιφερειών όσον αφορά την ΣΕΒ, με βάση την αξιολόγηση του κινδύνου εμφάνισης, εξάπλωσης και έκθεσης του ανθρώπου στη νόσο, χρησιμοποιώντας τις πληροφορίες που παρέχονται στην Επιτροπή. Τα κράτη μέλη και οι τρίτες χώρες που επιλέγουν να μην υποβάλουν αίτηση για τον καθορισμό του οικείου καθεστώτος πρέπει να κατατάσσονται από την Επιτροπή σε μια κατηγορία με βάση όλα τα στοιχεία που διαθέτει η Επιτροπή.

(8) Τα κράτη μέλη πρέπει να θεσπίσουν εκπαιδευτικά προγράμματα για όσους εμπλέκονται στην πρόληψη και τον έλεγχο των ΜΣΕ, όπως και για τους κτηνιάτρους, κτηνοτρόφους και εργάτες που εμπλέκονται στην μεταφορά, την εμπορία και τη σφαγή εκτρεφόμενων ζώων.

(9) Τα κράτη μέλη πρέπει να υλοποιούν ετήσιο πρόγραμμα παρακολούθησης της ΣΕΒ και της τρομώδους νόσου και πρέπει να ενημερώνουν κάθε έτος την Επιτροπή και τα άλλα κράτη μέλη για τα αποτελέσματα του προγράμματος και για την εμφάνιση κάθε άλλης ΜΣΕ.

(10) Ορισμένοι ιστοί μηρυκαστικών πρέπει να χαρακτηριστούν ως ειδικό υλικό κινδύνου με βάση την παθογένεια των ΜΣΕ και το επιδημιολογικό καθεστώς της χώρας ή της περιφέρειας προέλευσης ή διαμονής του συγκεκριμένου ζώου. Τα ειδικά υλικά κινδύνου πρέπει να αφαιρούνται και η διάθεσή τους να γίνεται με τρόπο που να αποτρέπει οποιοδήποτε κίνδυνο για την υγεία ανθρώπου ή ζώων. Ειδικότερα, δεν πρέπει να διατίθενται στην αγορά για την παραγωγή τροφίμων, ζωοτροφών ή λιπασμάτων. Εντούτοις, πρέπει να προβλεφθεί η επίτευξη ισοδύναμου επιπέδου υγειονομικής προστασίας μέσω αναλύσεων για τις ΜΣΕ, που θα διενεργούνται, αφού επικυρωθούν πλήρως, σε μεμονωμένα ζώα. Οι τεχνικές σφαγής που ενέχουν κίνδυνο να προκαλέσουν την μόλυνση άλλων ιστών με εγκεφαλικό υλικό δεν πρέπει να επιτρέπονται σε χώρες ή περιφέρειες άλλες πλην εκείνων που δεν παρουσιάζουν κίνδυνο ΣΕΒ.

(11) Πρέπει να ληφθούν μέτρα για την πρόληψη της μετάδοσης των ΜΣΕ σε ανθρώπους ή ζώα, μέσω της απαγόρευσης της χορήγησης ορισμένων κατηγοριών ζωικής πρωτεΐνης σε ορισμένες κατηγορίες ζώων και μέσω της απαγόρευσης της χρήσης ορισμένων υλικών μηρυκαστικών στα τρόφιμα. Οι εν λόγω απαγορεύσεις πρέπει να είναι ανάλογες προς τους σχετικούς κινδύνους.

(12) Η υπόνοια παρουσίας οποιασδήποτε ΜΣΕ σε οποιοδήποτε ζώο πρέπει να κοινοποιείται στην αρμόδια αρχή, η οποία πρέπει αμέσως να λαμβάνει όλα τα ενδεδειγμένα μέτρα, συμπεριλαμβανομένης της θέσης του ύποπτου ζώου υπό απαγόρευση μετακίνησης εν αναμονή του αποτελέσματος μιας εκτίμησης ή της θανάτωσής του υπό επίσημη επίβλεψη. Εάν η αρμόδια αρχή δεν μπορεί να αποκλείσει την πιθανότητα ΜΣΕ, πρέπει να διενεργεί τις κατάλληλες έρευνες και πρέπει να διατηρεί το νεκρό ζώο υπό επίσημη επίβλεψη, έως ότου γίνει διάγνωση.

(13) Στην περίπτωση επίσημης επιβεβαίωσης της παρουσίας ΜΣΕ, η αρμόδια αρχή πρέπει να λαμβάνει όλα τα αναγκαία μέτρα, συμπεριλαμβανομένης της καταστροφής του νεκρού ζώου, της διενέργειας έρευνας για τον προσδιορισμό κάθε άλλου ζώου που παρουσιάζει κίνδυνο και της θέσης υπό απαγόρευση μετακίνησης των ζώων και των προϊόντων ζωικής προέλευσης που προσδιορίζονται ως παρουσιάζοντα κίνδυνο. Οι ιδιοκτήτες πρέπει να αποζημιώνονται πλήρως, χωρίς καθυστέρηση, για την απώλεια ζώων και προϊόντων ζωικής προέλευσης που καταστρέφονται δυνάμει του παρόντος κανονισμού.

(14) Τα κράτη μέλη πρέπει να καταρτίσουν σχέδια επείγουσας επέμβασης για τα εθνικά μέτρα που θα εφαρμόζονται στην περίπτωση εκδήλωσης ΣΕΒ. Τα σχέδια αυτά πρέπει να εγκρίνονται από την Επιτροπή. Πρέπει να προβλεφθεί η επέκταση της διάταξης αυτής και στις άλλες ΜΣΕ εκτός της ΣΕΒ.

(15) Πρέπει να θεσπιστούν διατάξεις για την διάθεση στην αγορά ορισμένων ζώντων ζώων, σπέρματος, ωαρίων και εμβρύων. Οι ισχύοντες κοινοτικοί κανόνες για την αναγνώριση και καταγραφή των βοοειδών προβλέπουν ένα σύστημα που καθιστά δυνατό τον εντοπισμό της προέλευσης των ζώων έως την μητέρα τους και την αγέλη καταγωγής σύμφωνα με τα διεθνή πρότυπα. Ισοδύναμες εγγυήσεις πρέπει να προβλεφθούν για τα βοοειδή που εισάγονται από τρίτες χώρες. Τα ζώα και τα προϊόντα ζωικής προέλευσης που καλύπτονται από τις εν λόγω διατάξεις, είτε μετακινούνται στο πλαίσιο του ενδοκοινοτικού εμπορίου, είτε εισάγονται από τρίτες χώρες, πρέπει να συνοδεύονται από τα πιστοποιητικά που απαιτεί η κοινοτική νομοθεσία, συμπληρούμενα κατά περίπτωση σύμφωνα με τον παρόντα κανονισμό. Οι εν λόγω υφιστάμενες διατάξεις μπορούν να επεκταθούν, ώστε να καλύπτουν και άλλα ζώντα ζώα, σπέρμα, ωάρια και έμβρυα.

(16) Η διάθεση στην αγορά των προϊόντων ζωικής προέλευσης που προέρχονται από βοοειδή στις περιοχές υψηλού κινδύνου πρέπει να απαγορευθεί. Εντούτοις, η απαγόρευση αυτή δεν πρέπει να εφαρμόζεται σε ορισμένα προϊόντα ζωικής προέλευσης που παράγονται υπό ελεγχόμενες συνθήκες από ζώα, τα οποία μπορεί να αποδειχθεί ότι δεν συνιστούν υψηλό κίνδυνο μόλυνσης από ΜΣΕ.

(17) Για να εξασφαλιστεί η τήρηση των κανόνων που αφορούν την πρόληψη και τον έλεγχο των ΜΣΕ, είναι αναγκαίο να λαμβάνονται δείγματα για τη διενέργεια εργαστηριακών αναλύσεων με βάση ένα καθορισμένο πρωτόκολλο που θα έχει ως στόχο να παράσχει μια πλήρη εικόνα της επιδημιολογικής κατάστασης όσον αφορά τις ΜΣΕ. Για να εξασφαλιστούν ομοιόμορφες διαδικασίες και αποτελέσματα των αναλύσεων, πρέπει να καθοριστούν εθνικά και κοινοτικά εργαστήρια αναφοράς, καθώς και αξιόπιστες επιστημονικές μέθοδοι, συμπεριλαμβανομένων των δοκιμών ταχείας διάγνωσης των ΜΣΕ. Οι δοκιμές ταχείας διάγνωσης πρέπει να εφαρμόζονται όσο το δυνατόν περισσότερο.

(18) Πρέπει να διενεργούνται κοινοτικές επιθεωρήσεις στα κράτη μέλη, ώστε να εξασφαλίζεται η ομοιόμορφη εφαρμογή των απαιτήσεων που αφορούν την πρόληψη και τον έλεγχο των ΜΣΕ, οι οποίες πρέπει επίσης να περιλαμβάνουν την εφαρμογή διαδικασιών ελέγχου. Για να εξασφαλιστεί ότι οι τρίτες χώρες παρέχουν κατά την εισαγωγή ζώντων ζώων και προϊόντων ζωικής προέλευσης ισοδύναμες εγγυήσεις ως προς την πρόληψη και τον έλεγχο των ΜΣΕ με τις εφαρμοζόμενες από την Κοινότητα, πρέπει να διενεργούνται κοινοτικές επιτόπιες επιθεωρήσεις και έλεγχοι, για να επαληθεύεται ότι πληρούνται οι προϋποθέσεις εισαγωγής από τις τρίτες χώρες εξαγωγής.

(19) Τα μέτρα για τις ΜΣΕ στον τομέα του εμπορίου πρέπει να βασίζονται στα διεθνή πρότυπα, κατευθυντήριες γραμμές ή συστάσεις, εφόσον υπάρχουν. Εντούτοις, μπορούν να θεσπίζονται επιστημονικώς δικαιολογημένα μέτρα που οδηγούν σε υψηλότερο επίπεδο υγειονομικής προστασίας, εάν τα μέτρα που βασίζονται στα σχετικά διεθνή πρότυπα, κατευθυντήριες γραμμές ή συστάσεις δεν θα επετύγχαναν το ενδεδειγμένο επίπεδο υγειονομικής προστασίας.

(20) Ο παρών κανονισμός πρέπει να επανεξετασθεί υπό το πρίσμα των νέων επιστημονικών στοιχείων.

(21) Πρέπει να προβλεφθούν τα απαιτούμενα μεταβατικά μέτρα για τη νομοθετική ρύθμιση της χρήσης του ειδικού υλικού κινδύνου στο πλαίσιο του παρόντος κανονισμού.

(22) Το έργο της θέσπισης ορισμένων μέτρων εφαρμογής του παρόντος κανονισμού πρέπει να ανατεθεί στην Επιτροπή. Προς το σκοπό αυτό, πρέπει να καθοριστούν οι διαδικασίες που εξασφαλίζουν στενή και αποτελεσματική συνεργασία μεταξύ Επιτροπής και κρατών μελών στο πλαίσιο της Μόνιμης Κτηνιατρικής Επιτροπής, της Μόνιμης Επιτροπής Ζωοτροφών και της Μόνιμης Επιτροπής Τροφίμων.

(23) Καθώς τα μέτρα που απαιτούνται για την εφαρμογή του παρόντος κανονισμού είναι γενικά μέτρα με την έννοια του άρθρου 2 της απόφασης 1999/468/EΚ του Συμβουλίου, της 28ης Ιουνίου 1999 [5] για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, πρέπει να εγκρίνονται βάσει της κανονιστικής διαδικασίας που προβλέπεται από το άρθρο 5 της εν λόγω απόφασης,

[5] ΕΕ L 184 της 17.7.1999, σ. 23.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Κεφαλαιο Ι

Γενικες διαταξεις

Άρθρο 1 Πεδίο εφαρμογής

1. Ο παρών κανονισμός θεσπίζει τους κανόνες για την πρόληψη, τον έλεγχο και την εξάλειψη ορισμένων μεταδοτικών σπογγωδών εγκεφαλοπαθειών (ΜΣΕ). Εφαρμόζεται στην παραγωγή και τη διάθεση στην αγορά ζώντων ζώων και προϊόντων ζωικής προέλευσης.

2. Ο παρών κανονισμός δεν εφαρμόζεται:

α) στα καλλυντικά, φαρμακευτικά ή ιατροτεχνολογικά προϊόντα, στα υλικά εκκίνησής τους ή στα ενδιάμεσα προϊόντα.

β) στα προϊόντα, στα υλικά εκκίνησης ή τα ενδιάμεσα προϊόντα αυτών, τα οποία δεν προορίζονται για χρήση σε τρόφιμα, ζωοτροφές ή λιπάσματα.

γ) στα προϊόντα ζωικής προέλευσης που προορίζονται για έκθεση, διδασκαλία, έρευνα, ειδικές μελέτες ή ανάλυση.

δ) στα ζώντα ζώα, τα έμβρυα, τα ωάρια και το σπέρμα που χρησιμοποιούνται και προορίζονται για ερευνητικούς σκοπούς.

Άρθρο 2 Διαχωρισμός προϊόντων ζωικής προέλευσης

Για να αποφευχθεί η διασταυρούμενη μόλυνση ή η αντικατάσταση των προϊόντων ζωικής προέλευσης που αναφέρονται στο άρθρο 1, παράγραφος 1, με αυτά που αναφέρονται στο άρθρο 1, παράγραφος 2 (α), (β) και (γ) ή στα ζώντα ζώα, τα έμβρυα, τα ωάρια και το σπέρμα που αναφέρονται στο άρθρο 1, παράγραφος 2 (δ), τα προϊόντα αυτά πρέπει να διατηρούνται σε όλα τα στάδια χωριστά, εκτός αν τα τελευταία παράγονται υπό τις ίδιες τουλάχιστον συνθήκες προστασίας της υγείας όσον αφορά τις ΜΣΕ.

Οι λεπτομέρειες εφαρμογής του παρόντος άρθρου θεσπίζονται με τη διαδικασία του άρθρου 22, παράγραφος 2.

Άρθρο 3 Ορισμοί

Για τους σκοπούς του παρόντος κανονισμού ισχύουν οι κατωτέρω ορισμοί καθώς και εκείνοι που περιλαμβάνονται στο παράρτημα Ι:

1. μεταδοτικές σπογγώδεις εγκεφαλοπάθειες: όλες οι ΜΣΕ με εξαίρεση όσες εμφανίζονται στον άνθρωπο.

2. διάθεση στην αγορά: κάθε πράξη, σκοπός της οποίας είναι η παροχή ζώντων ζώων, σπέρματος, εμβρύων, ωαρίων ή προϊόντων ζωικής προέλευσης που καλύπτονται από τον παρόντα κανονισμό σε τρίτους προς πώληση, ή οποιαδήποτε άλλη μορφή μεταβίβασης επί πληρωμή ή δωρεάν σε τρίτους και η αποθήκευση με στόχο την παροχή σε τρίτους, ανεξάρτητα από το αν η πράξη πραγματοποιείται στο εσωτερικό ενός κράτους μέλους, μεταξύ κρατών μελών ή μεταξύ ενός κράτους μέλους και μιας τρίτης χώρας ή αντιστρόφως.

3. προϊόντα ζωικής προέλευσης: κάθε προϊόν που προέρχεται ή περιέχει προϊόν που προέρχεται από οποιοδήποτε ζώο.

4. υλικά εκκίνησης: οι πρώτες ύλες ή οποιοδήποτε άλλο προϊόν ζωικής προέλευσης από το οποίο, ή με τη βοήθεια του οποίου, παράγονται τα προϊόντα που αναφέρονται στο άρθρο 1 παράγραφος 2, στοιχεία (α) και (β).

5. αρμόδια αρχή: η κεντρική αρχή κράτους μέλους που είναι αρμόδια να εξασφαλίσει τη συμμόρφωση προς τις απαιτήσεις της παρούσας απόφασης, ή οποιαδήποτε αρχή στην οποία η πρώτη έχει εκχωρήσει την αρμοδιότητα αυτή. περιλαμβάνεται επίσης, όπου κρίνεται απαραίτητο, η αντίστοιχη αρχή μιας τρίτης χώρας.

6. κατηγορίες: οι κατηγορίες που παρατίθενται στο παράρτημα ΙΙ, Κεφάλαιο Β.

7. ειδικό υλικό κινδύνου: οι ιστοί που αναφέρονται στο παράρτημα II.εκτός αν ορίζεται διαφορετικά, δεν περιλαμβάνονται τα προϊόντα που περιέχουν ή παράγονται από αυτούς τους ιστούς.

8. εκτρεφόμενο ζώο: κάθε σπονδυλωτό ή ασπόνδυλο ζώο, το οποίο συντηρείται, παχύνεται ή εκτρέφεται για αναπαραγωγή ή παραγωγή κρέατος, γάλακτος, αυγών, ερίου, γούνας, πτερών, δερμάτων ή οποιουδήποτε άλλου προϊόντος ζωικής προέλευσης.

9. κρανίο: τα οστά της κεφαλής, συμπεριλαμβανομένων των οστών της κάτω γνάθου.

10. ζώα για τα οποία υπάρχουν υπόνοιες μόλυνσης: ζώντα, σφαγμένα ή νεκρά ζώα, τα οποία παρουσιάζουν ή έχουν παρουσιάσει νευρολογικές διαταραχές και διαταραχές συμπεριφοράς ή προοδευτική επιδείνωση της γενικής τους κατάστασης, οφειλόμενη σε μειωμένη ικανότητα του κεντρικού νευρικού τους συστήματος και για τα οποία τα συλλεχθέντα στοιχεία βάσει κλινικής εξέτασης, αντίδρασης σε αγωγή, μεταθανάτιας εξέτασης, προ- ή μεταθανάτιας εργαστηριακής ανάλυσης, δεν επιτρέπουν διαφορετική διάγνωση.

Είναι ύποπτα για ΣΕΒ τα βοοειδή για τα οποία η αιτία θανάτου είναι άγνωστη ή τα οποία υπόκεινται σε επείγουσα σφαγή και για τα οποία η εγκεκριμένη από την Επιτροπή ταχεία διαγνωστική δοκιμασία έχει δώσει θετικό αποτέλεσμα.

11. εκμετάλλευση: κάθε χώρος, στον οποίο τα ζώα που καλύπτονται από τον παρόντα κανονισμό κατέχονται, εκτρέφονται, αναπαράγονται, διακινούνται ή επιδεικνύονται στο κοινό.

12. δειγματοληψία: η λήψη δειγμάτων, με τρόπο που εξασφαλίζει ορθή από στατιστική άποψη αντιπροσώπευση, από ζώα ή το περιβάλλον τους ή από προϊόντα ζωικής προέλευσης, με σκοπό τη διάγνωση μιας νόσου, την υγειονομική επιτήρηση ή την παρακολούθηση της απουσίας μικροβιολογικών παραγόντων ή ορισμένων υλικών από τα προϊόντα ζωικής προέλευσης.

13. δοκιμές ταχείας διάγνωσης: δοκιμές που παράγουν αποτελέσματα εντός 24 ωρών και που αναφέρονται στο Παράρτημα Χ, κεφάλαιο Γ.

Άρθρο 4 Μέτρα διασφάλισης

1. Εάν ο κίνδυνος μετάδοσης μιας σπογγώδους εγκεφαλοπάθειας συνιστά κίνδυνο για τη ζωή ή την υγεία ανθρώπων ή ζώων στην Κοινότητα και η αρμόδια αρχή δεν έχει λάβει τα ενδεδειγμένα μέτρα, η Επιτροπή, ενεργώντας με πρωτοβουλία της ή κατόπιν αιτήσεως κράτους μέλους, θεσπίζει αμελλητί τα ενδεδειγμένα μέτρα διασφάλισης.

Στις περιπτώσεις που ένα κράτος μέλος έχει ζητήσει τη λήψη των μέτρων αυτών, η Επιτροπή αποφασίζει εντός δέκα εργασίμων ημερών από τη λήψη της αίτησης.

2. Εντός δέκα εργασίμων ημερών από τη θέσπιση των μέτρων διασφάλισης, αυτά επιβεβαιώνονται, τροποποιούνται ή ανακαλούνται από απόφαση που εγκρίνεται σύμφωνα με τη διαδικασία του άρθρου 22, παράγραφος 2.

Η εν λόγω απόφαση, συνοδευόμενη από δήλωση αιτιολόγησης, κοινοποιείται παράλληλα στο Ευρωπαϊκό Κοινοβούλιο.

Κεφαλαιο II

Καθορισμοσ τησ καταστασησ ωσ προσ την ΣΕΒ

Άρθρο 5 Κατάταξη

1. Η κατάσταση ενός κράτους μέλους ή μιας τρίτης χώρας, ή περιοχής της, ως προς την ΣΕΒ, δύναται να προσδιορίζεται μόνον με βάση τα κριτήρια που ορίζονται στο Παράρτημα ΙΙ, κεφάλαιο Α και το αποτέλεσμα μιας ανάλυσης των κινδύνων με βάση όλους τους δυνητικούς παράγοντες σχετικά με την εμφάνιση της σπογγώδους εγκεφαλοπάθειας των βοοειδών και την εξέλιξή τους μέσα στο χρόνο, σύμφωνα με το Παράρτημα ΙΙ, κεφάλαιο Α.

Τα κράτη μέλη ή οι τρίτες χώρες υποβάλλουν στην Επιτροπή αίτηση, συνοδευόμενη από τις σχετικές πληροφορίες όσον αφορά τα κριτήρια που ορίζονται στο Παράρτημα ΙΙ, Κεφάλαιο Α, και τους παράγοντες δυνητικών κινδύνων που καθορίζονται στο Παράρτημα ΙΙ κεφάλαιο Α, για τον καθορισμό της επικρατούσας κατάστασης ως προς την ΣΕΒ.

2. Εγκρίνεται απόφαση για κάθε αίτηση που να κατατάσσει το κράτος μέλος ή την τρίτη χώρα που υπέβαλε την αίτηση, ή μια περιφέρεια του αιτούντος κράτους μέλους ή τρίτης χώρας, σε μία από τις κατηγορίες που περιλαμβάνονται στο Παράρτημα ΙΙ, κεφάλαιο Β, λαμβάνοντας υπόψη τα κριτήρια και τους παράγοντες δυνητικών κινδύνων που θεσπίζονται στην παράγραφο 1, σύμφωνα με τη διαδικασία του άρθρου 22, παράγραφος 2.

Η απόφαση λαμβάνεται εντός 6 μηνών από την υποβολή της αίτησης και των σχετικών στοιχείων που αναφέρονται στην παράγραφο 1. Εάν η Επιτροπή διαπιστώσει ότι η αίτηση δεν περιλαμβάνει τις πληροφορίες που προβλέπονται στο παράρτημα ΙΙ, Κεφάλαιο Α, ζητεί την υποβολή συμπληρωματικών στοιχείων εντός τακτής προθεσμίας. Η τελική απόφαση λαμβάνεται τότε εντός 6 μηνών από την υποβολή όλων των πληροφοριών.

Αφού η Παγκόσμια Οργάνωση για την Υγεία των Ζώων (Διεθνές Γραφείο Επιζωοτιών - ΔΓΕ) θεσπίσει τη διαδικασία κατάταξης των χωρών σε κατηγορίες και εφόσον έχει κατατάξει την αιτούσα χώρα σε μία από τις εν λόγω κατηγορίες, η Επιτροπή δύναται, σύμφωνα με την πρώτη υποπαράγραφο και εφόσον παρίσταται ανάγκη, να προτείνει αναθεώρηση της κοινοτικής κατάταξης της συγκεκριμένης χώρας σύμφωνα με τη διαδικασία για την οποία γίνεται λόγος στο άρθρο 22, παράγραφος 2.

3. Εάν η Επιτροπή διαπιστώσει ότι τα υποβληθέντα από τα κράτη μέλη ή τις τρίτες χώρες στοιχεία σύμφωνα με το Παράρτημα ΙΙ, κεφάλαιο Α, είναι ανεπαρκή ή ασαφή, δύναται να καθορίσει το καθεστώς του συγκεκριμένου κράτους μέλους ή της τρίτης χώρας ως προς την ΣΕΒ, με βάση μια πλήρη ανάλυση των κινδύνων.

Η εν λόγω ανάλυση των κινδύνων πρέπει να περιλαμβάνει μια οριστική στατιστική έρευνα της επιδημιολογικής κατάστασης ως προς τις ΜΣΕ στο κράτος μέλος ή την τρίτη χώρα, με βάση την εφαρμογή, στο πλαίσιο διαδικασίας λεπτομερούς ελέγχου, δοκιμών ταχείας διάγνωσης που αξιολογούνται από την Επιτροπή. Η Επιτροπή λαμβάνει υπόψη τα κριτήρια κατάταξης που χρησιμοποιούνται από το Διεθνές Γραφείο Επιζωοτιών. Οι δοκιμές ταχείας διάγνωσης εγκρίνονται προς το σκοπό αυτό σύμφωνα με τη διαδικασία για την οποία γίνεται λόγος στο άρθρο 22, παράγραφος 2, και παρατίθενται στο παράρτημα X, κεφάλαιο Γ, παράγραφος 3.

Είναι δυνατόν να ζητείται η διενέργεια των εν λόγω εργαστηριακών αναλύσεων από τα κράτη μέλη ή τις τρίτες χώρες που επιθυμούν να καταταχθούν από την Επιτροπή σε μία άλλη από τις κατηγορίες που καθορίζονται στο Παράρτημα ΙΙ, κεφάλαιο Β, εκτός εκείνης που είχε αρχικά καθοριστεί.

Το ενδιαφερόμενο κράτος μέλος ή τρίτη χώρα επιβαρύνεται με τις δαπάνες των εν λόγω εργαστηριακών αναλύσεων.

. Τα κράτη μέλη ή οι τρίτες χώρες που δεν έχουν υποβάλει αίτηση σύμφωνα με την παράγραφο 1 εντός έξι μηνών από την ημερομηνία για την οποία γίνεται λόγος στο δεύτερο εδάφιο του άρθρου 25, θα θεωρούνται, έως ότου υποβάλουν τη σχετική αίτηση, για τις αποστολές ζώντων ζώων και προϊόντων ζωικής προέλευσης από το έδαφός τους, ως χώρες που ανήκουν στην κατηγορία 4.

5. 5. Τα κράτη μέλη ανακοινώνουν αμελλητί στην Επιτροπή κάθε μεταβολή στις περιστάσεις που αφορούν το καθεστώς τους ως προς την ΣΕΒ, και ιδίως τα αποτελέσματα των προγραμμάτων ελέγχου που προβλέπονται στο άρθρο 7. Η επιλεξιμότητα τρίτων χωρών για εξαγωγές προς την Κοινότητα ζώντων ζώων ή προϊόντων ζωικής προέλευσης, για τα οποία η παρούσα απόφαση προβλέπει ειδικούς κανόνες, υπόκειται στον όρο της έγγραφης δέσμευσής τους να ανακοινώνουν αμελλητί στην Επιτροπή κάθε μεταβολή στις περιστάσεις που αφορούν το καθεστώς τους ως προς την ΣΕΒ.

6. Οι αποφάσεις που αναφέρονται στις παραγράφους 2, 3 και 4 βασίζονται σε αξιολόγηση του κινδύνου εμφάνισης, εξάπλωσης και έκθεσης του ανθρώπου στη νόσο, λαμβανομένων υπόψη των συνιστώμενων κριτηρίων [6] που προβλέπονται στο παράρτημα ΙΙ, Κεφάλαιο Β.

[6] Η Επιτροπή αναλαμβάνει να προτείνει κατά τη νομοθετική διαδικασία κριτήρια για την αξιολόγηση του κινδύνου εξάπλωσης και έκθεσης του ανθρώπου στη νόσο.

Κεφαλαιο III

Προληψη των ΜΣΕ

Άρθρο 6 Εκπαιδευτικό πρόγραμμα

Τα κράτη μέλη καταρτίζουν εκπαιδευτικά προγράμματα για το προσωπικό της αρμόδιας αρχής και των διαγνωστικών εργαστηρίων, για τους κτηνιάτρους, κτηνοτρόφους και εργάτες που εμπλέκονται στην μεταφορά, εμπορία και σφαγή εκτρεφόμενων ζώων και για τα πρόσωπα που εκτρέφουν, κατέχουν ή βρίσκονται σε επαφή με ζώα, με σκοπό την επαύξηση της αποτελεσματικότητας του συστήματος παρακολούθησης που αναφέρεται στο άρθρο 7 και την ενθάρρυνση της δήλωσης των κρουσμάτων νευρολογικών νόσων σε ενήλικα ζώα και, ανάλογα με την περίπτωση, των εργαστηριακών ευρημάτων σχετικά με τις ΜΣΕ.

Άρθρο 7 Σύστημα παρακολούθησης

1. Κάθε κράτος μέλος υλοποιεί ετήσιο πρόγραμμα παρακολούθησης της ΣΕΒ και της τρομώδους νόσου των προβάτων, σύμφωνα με το παράρτημα III, Κεφάλαιο Α. Το εν λόγω πρόγραμμα περιλαμβάνει μια διαδικασία λεπτομερούς ελέγχου με την εφαρμογή δοκιμών ταχείας διάγνωσης που αξιολογούνται από την Επιτροπή.

Οι δοκιμές ταχείας διάγνωσης εγκρίνονται προς το σκοπό αυτό σύμφωνα με τη διαδικασία για την οποία γίνεται λόγος στο άρθρο 22, παράγραφος 2, και παρατίθενται στο παράρτημα X, κεφάλαιο Γ, παράγραφος 3.

2. Κάθε κράτος μέλος ενημερώνει την Επιτροπή και τα άλλα κράτη μέλη στο πλαίσιο της μόνιμης κτηνιατρικής επιτροπής σχετικά με τα αποτελέσματα του προγράμματος παρακολούθησης που αναφέρεται στην παράγραφο 1 και την εμφάνιση άλλων ΜΣΕ πλην της ΣΕΒ και της τρομώδους νόσου.

3. Τα στοιχεία για κάθε ημερολογιακό έτος υποβάλλονται με τη μορφή έκθεσης στην Επιτροπή το αργότερο στις 31 Μαρτίου του επόμενου έτους. Η εν λόγω έκθεση περιλαμβάνει τουλάχιστον τις πληροφορίες που αναφέρονται στο παράρτημα III, Κεφάλαιο Β.

Άρθρο 8 Ειδικό υλικό κινδύνου

1. Τα ειδικά υλικά κινδύνου αφαιρούνται και η διάθεσή τους γίνεται σύμφωνα με το παράρτημα IV. Δεν διατίθενται στην αγορά για τρόφιμα, ζωοτροφές ή λιπάσματα.

2. Η παράγραφος 1 δεν εφαρμόζεται, εάν τα ζώα έχουν υποβληθεί σε αναλύσεις που έχουν εγκριθεί προς το σκοπό αυτό σύμφωνα με τη διαδικασία για την οποία γίνεται λόγος στο άρθρο 22, παράγραφος 2, και παρατίθενται στο παράρτημα X, κεφάλαιο Γ, παράγραφος [..], και εφαρμόζονται υπό τους όρους του παραρτήματος IV, σημείο 7, τα δε αποτελέσματα των αναλύσεων αυτών ήσαν αρνητικά.

3. Στα κράτη μέλη ή στις περιφέρειες των κρατών μελών που δεν έχουν καταταγεί στην κατηγορία 1, δεν επιτρέπεται να χρησιμοποιούνται σε βοοειδή ή αιγοπρόβατα, των οποίων το κρέας προορίζεται για ανθρώπινη ή ζωική κατανάλωση, οι ακόλουθες τεχνικές σφαγής:

α) αναισθητοποίηση ή θανάτωση με έγχυση αερίου εντός της κρανιακής κοιλότητας.

β) ρήξη μετά από αναισθητοποίηση του κεντρικού νευρικού ιστού δια της εισαγωγής στην κρανιακή κοιλότητα επιμήκους ραβδοειδούς οργάνου.

4. Τα στοιχεία που αφορούν την ηλικία που ορίζεται στο Παράρτημα IV αναπροσαρμόζονται τακτικά. Οι προσαρμογές αυτές θα βασίζονται στα πλέον πρόσφατα επιστημονικά πορίσματα σχετικά με την στατιστική πιθανότητα εμφάνισης μιας ΜΣΕ στις ομάδες του συγκεκριμένου πληθυσμού κοινοτικών βοοειδών και αιγοπροβάτων.

5. Κατά παρέκκλιση των παραγράφων 1 και 4, μπορεί να ληφθεί απόφαση σύμφωνα με τη διαδικασία που αναφέρεται στο άρθρο 22, σχετικά με την ημερομηνία πρακτικής εφαρμογής των διατάξεων του άρθρου 9, παράγραφος 1, ή ενδεχομένως, για την απαγόρευση της εκτροφής μηρυκαστικών με πρωτείνες θηλαστικών σε κάθε χώρα ή περιοχή της που ανήκει στην κατηγορία 2 ή 3 για να παρασχεθεί η δυνατότητα να περιοριστεί η εφαρμογή των διατάξεων του παρόντος άρθρου στα ζώα που γεννήθηκαν πριν από την ημερομηνία αυτή στις εν λόγω χώρες ή περιοχές

Επίσης κατά παρέκκλιση των παραγράφων 1 και 4, μετά από γνώμη της αρμόδιας επιστημονικής επιτροπής και βάσει αξιολόγησης του γεγονότος, της εξάπλωσης και του κινδύνου για τους ανθρώπους, μπορεί να ληφθεί απόφαση σύμφωνα με τη διαδικασία που αναφέρεται στο άρθρο 22, παράγραφος 2, που θα επιτρέπει τη χρησιμοποίηση, για την παραγωγή τροφίμων, ζωοτροφών και λιπασμάτων, της σπονδυλικής στήλης και των γαγγλίων της ραχιαίας ρίζας από ζώα που υπάρχουν ή προέρχονται από χώρες ή περιοχές χωρών που ανήκουν στην κατηγορία 4.

6 . Οι λεπτομέρειες εφαρμογής του παρόντος άρθρου θεσπίζονται με τη διαδικασία του άρθρου 22, παράγραφος 2.

Άρθρο 9 Διατροφή των ζώων

1. Απαγορεύεται η χορήγηση σε μηρυκαστικά πρωτεΐνης προερχόμενης από θηλαστικά.

2. Η απαγόρευση για την οποία γίνεται λόγος στην παράγραφο 1, επεκτείνεται σύμφωνα με το Παράρτημα V, σημείο 1.

3. Οι παράγραφοι 1 και 2 ισχύουν με την επιφύλαξη των διατάξεων του παραρτήματος V, σημείο 2.

4. Δεν επιτρέπεται στα κράτη μέλη, ή σε περιοχές τους, που ανήκουν στην κατηγορία 4, να εξάγουν ή να αποθηκεύουν ζωοτροφές για ζώα εκμετάλλευσης, οι οποίες περιέχουν πρωτείνες προερχόμενες από θηλαστικά ή ζωοτροφές θηλαστικών που περιέχουν πρωτείνες προερχόμενες από μηρυκαστικά.

Δεν επιτρέπεται στις τρίτες χώρες ή σε περιοχές τους, που ανήκουν στην κατηγορία 4, να εξάγουν στην Κοινότητα ζωοτροφές για ζώα εκμετάλλευσης, οι οποίες περιέχουν πρωτείνες προερχόμενες από θηλαστικά ή ζωοτροφές θηλαστικών που περιέχουν πρωτείνες προερχόμενες από μηρυκαστικά.

5. Οι λεπτομέρειες εφαρμογής του παρόντος άρθρου, συμπεριλαμβανομένων των διατάξεων σχετικά με την πρόληψη της διασταυρούμενης μόλυνσης καθώς και με τις δειγματοληψίες και τις μεθόδους ανάλυσης για τον έλεγχο της συμμόρφωσης, θεσπίζονται με τη διαδικασία του άρθρου 22, παράγραφος 2.

Άρθρο 10 Ορισμένα προϊόντα ζωικής προέλευσης που προέρχονται ή περιέχουν προϊόντα μηρυκαστικών

1. Στα κράτη μέλη ή στις περιφέρειες των κρατών μελών που έχουν καταταγεί στην κατηγορία 4, η χρήση υλικών από μηρυκαστικά για την παραγωγή των προϊόντων ζωικής προέλευσης που αναφέρονται στο παράρτημα VI υπόκειται στους όρους που προβλέπονται στο εν λόγω παράρτημα.

2. Στα κράτη μέλη ή στις περιφέρειες των κρατών μελών που δεν έχουν καταταγεί στην κατηγορία 1, η χρήση του κρανίου και της σπονδυλικής στήλης μηρυκαστικών για την παραγωγή μηχανικώς διαχωρισμένου κρέατος απαγορεύεται.

3. Οι λεπτομέρειες εφαρμογής του παρόντος άρθρου, συμπεριλαμβανομένων των διατάξεων για τα πρότυπα παραγωγής, θεσπίζονται με τη διαδικασία του άρθρου 22, παράγραφος 2.

Κεφαλαιο IV

Ελεγχοσ και εξαλειψη των ΜΣΕ

Άρθρο 11 Κοινοποίηση των υπονοιών παρουσίας ΜΣΕ

Με την επιφύλαξη της οδηγίας 82/894/EOK του Συμβουλίου [7], η υπόνοια παρουσίας οποιασδήποτε ΜΣΕ σε οποιοδήποτε ζώο κοινοποιείται αμέσως στην αρμόδια αρχή του συγκεκριμένου κράτους μέλους.

[7] ΕΕ L 378, 31.12.1982, σ. 58.

Η αρμόδια αρχή λαμβάνει αμελλητί τα μέτρα που προβλέπονται στο άρθρο 12 του παρόντος κανονισμού, καθώς και τα άλλα τυχόν αναγκαία μέτρα.

Η υποψία εμφάνισης οποιασδήποτε ΜΣΕ στα κράτη μέλη ανακοινώνεται τακτικά στην Επιτροπή.

Άρθρο 12 Μέτρα σχετικά με τα ύποπτα ζώα

1. Τα ζώα για τα οποία υπάρχουν υπόνοιες ότι έχουν μολυνθεί με ΜΣΕ υπόκεινται σε επίσημους περιορισμούς ως προς τη μετακίνηση εν αναμονή του αποτελέσματος της εκτίμησης της αρμόδιας αρχής ή θανατώνονται υπό επίσημη επίβλεψη.

2. Εάν η αρμόδια αρχή αποφασίσει ότι η πιθανότητα μόλυνσης από ΜΣΕ δεν μπορεί να αποκλειστεί, το ύποπτο ζώο θανατώνεται και ο εγκέφαλός του καθώς και οι άλλοι ιστοί που καθορίζει η αρμόδια αρχή αφαιρούνται και αποστέλλονται σε επίσημα εγκεκριμένο εργαστήριο στο εθνικό εργαστήριο αναφοράς που προβλέπεται στο άρθρο 17, παράγραφος 1 ή στο κοινοτικό εργαστήριο αναφοράς που προβλέπεται στο άρθρο 17, παράγραφος 2, για να εξακριβωθεί η παρουσία της ΜΣΕ με τις μεθόδους του άρθρου 18.

3. Ολόκληρο το σώμα του ύποπτου ζώου, συμπεριλαμβανομένου του δέρματος, , διατηρείται υπό επίσημη επίβλεψη, έως ότου γίνει αρνητική διάγνωση ή έως ότου καταστραφεί ολοσχερώς, σύμφωνα με το σημείο 4 ή, ανάλογα με την περίπτωση, το σημείο 5 του παραρτήματος IV.

Άρθρο 13 Μέτρα μετά την επιβεβαίωση της παρουσίας ΜΣΕ

1. Σε περίπτωση επίσημης επιβεβαίωσης της παρουσίας ΜΣΕ, εφαρμόζονται αμελλητί τα ακόλουθα μέτρα:

α) ολόκληρο το σώμα του ζώου καταστρέφεται ολοσχερώς, σύμφωνα με το σημείο 4 ή, ανάλογα με την περίπτωση, το σημείο 5 του παραρτήματος IV.

β) διενεργείται έρευνα για τον προσδιορισμό όλων των ζώων που παρουσιάζουν κίνδυνο σύμφωνα με το παράρτημα VII, σημείο 1.

2. Σε περίπτωση επίσημης επιβεβαίωσης της παρουσίας ΜΣΕ, όλα τα ζώα, το σπέρμα, τα ωάρια και τα έμβρυα που αναφέρονται στο παράρτημα VII, σημείο 2, τα οποία έχουν προσδιορισθεί ως παρουσιάζοντα κίνδυνο από την έρευνα που αναφέρεται στην παράγραφο 1, στοιχείο β), θανατώνονται και καταστρέφονται ολοσχερώς σύμφωνα με το σημείο 4 ή, ανάλογα με την περίπτωση, το σημείο 5 του παραρτήματος IV.

Τα κράτη μέλη δύνανται, κατά παρέκκλιση των διατάξεων της παρούσας παραγράφου, να εφαρμόζουν άλλα μέτρα που παρέχουν ισοδύναμο επίπεδο προστασίας, εφόσον τα εν λόγω μέτρα έχουν εγκριθεί σύμφωνα με τη διαδικασία που παρατίθεται στο άρθρο 22, παράγραφος 2.

3. Έως ότου ολοκληρωθεί η εφαρμογή των μέτρων που αναφέρονται στην παράγραφο 1, στοιχείο β) και την παράγραφο 2, η εκμετάλλευση στην οποία βρισκόταν το ζώο όταν εμφανίσθηκε η υπόνοια παρουσίας ΜΣΕ, τίθεται υπό επίσημη επίβλεψη και κάθε μετακίνηση των επιρρεπών στις ΜΣΕ ζώων, του σπέρματός τους, ωαρίων και εμβρύων από και προς την εκμετάλλευση υπόκειται σε άδεια της αρμόδιας αρχής, με στόχο να εξασφαλισθεί ο άμεσος εντοπισμός και ταυτοποίηση των εν λόγω ζώων, του σπέρματός τους, των ωαρίων και εμβρύων.

4. Οι ιδιοκτήτες αποζημιώνονται αμελλητί για την απώλεια των ζώων που έχουν θανατωθεί, σύμφωνα με το άρθρο 12, παράγραφος 2 και την παράγραφο 2 του παρόντος άρθρου, ή για το σπέρμα, τα έμβρυα και τα ωάρια που έχουν καταστραφεί σύμφωνα με τις παραγράφους 1 και 2 του παρόντος άρθρου. Η αποζημίωση δεν μπορεί να είναι κατώτερη του 100% της αγοραίας αξίας.

5. Με την επιφύλαξη των διατάξεων της οδηγίας 82/894/ΕΟΚ , η διαπιστωθείσα παρουσία οποιασδήποτε άλλης ΜΣΕ εκτός της ΣΕΒ πρέπει να ανακοινώνεται κάθε μήνα στην Επιτροπή.

6. Οι λεπτομέρειες εφαρμογής του παρόντος άρθρου θεσπίζονται με τη διαδικασία του άρθρου 22, παράγραφος 2.

Άρθρο 14 Σχέδιο επείγουσας επέμβασης

1. Κάθε κράτος μέλος καταρτίζει σχέδιο επείγουσας επέμβασης, στο οποίο διευκρινίζονται τα εθνικά μέτρα που πρέπει να εφαρμόζονται σε περίπτωση εκδήλωσης ΣΕΒ, σύμφωνα με τα γενικά κριτήρια που τίθενται με τους κοινοτικούς κανόνες για τον έλεγχο ζωικών ασθενειών.

Το σχέδιο αυτό πρέπει να προβλέπει την πρόσβαση στο προσωπικό, τις εγκαταστάσεις, τον εξοπλισμό και σε κάθε άλλο κατάλληλο υλικό που είναι αναγκαίο για την ταχεία και αποτελεσματική εξάλειψη της ΣΕΒ.

2. Τα σχέδια επείγουσας επέμβασης που αναφέρονται στην παράγραφο 1 υποβάλλονται στην Επιτροπή το αργότερο έξι μήνες μετά την ημερομηνία που αναφέρεται στο δεύτερο εδάφιο του άρθρου 25.

3. Τα σχέδια επείγουσας επέμβασης εγκρίνονται με τη διαδικασία του άρθρου 22, παράγραφος 2.

Εν συνεχεία τα σχέδια μπορούν να τροποποιούνται ή να συμπληρώνονται με την ίδια διαδικασία.

4. Οι διατάξεις των παραγράφων 1, 2 και 3 δύνανται να επεκτείνονται σε άλλες ΜΣΕ πλην της ΣΕΒ σύμφωνα με τη διαδικασία του άρθρου 22, παράγραφος 2.

5. Οι λεπτομέρειες εφαρμογής του παρόντος άρθρου θεσπίζονται με τη διαδικασία του άρθρου 22, παράγραφος 2.

Κεφαλαιο V

Διαθεση στην αγορα

Άρθρο 15 Ζώντα ζώα, σπέρμα, έμβρυα και ωάρια

1. Η διάθεση στην αγορά βοοειδών ή αιγοπροβάτων, του σπέρματος, των εμβρύων και των ωαρίων τους υπόκειται στους όρους του παραρτήματος VIII, Κεφάλαιο Α. Τα ζώα, καθώς και το σπέρμα, τα έμβρυα και τα ωάρια των ζώων αυτών συνοδεύονται από τα κατάλληλα υγειονομικά πιστοποιητικά που απαιτούνται βάσει της κοινοτικής νομοθεσίας, υπό τους όρους του παραρτήματος VIII, Κεφάλαιο Δ.

2. Τα ζώα που αναφέρονται στο παράρτημα VIII, Κεφάλαιο Β και εισάγονται από χώρες των κατηγοριών 2, 3 και 4 και τις περιφέρειές τους, πρέπει να ταυτοποιούνται με σύστημα μόνιμης ταυτοποίησης, το οποίο να δίνει τη δυνατότητα αναγωγής έως τη μητέρα τους και την αγέλη καταγωγής.

3. Η διάθεση στην αγορά απογόνων πρώτης γενεάς, σπέρματος, ωαρίων και εμβρύων ζώων, για τα οποία υπάρχει υπόνοια ή επιβεβαιωμένη μόλυνση με ΜΣΕ, υπόκειται στους όρους του παραρτήματος VIII, Κεφάλαιο Γ.

4. Οι διατάξεις των παραγράφων 1, 2 και 3 δύνανται να επεκτείνονται σε άλλα ζώα, σπέρμα, ωάρια ή έμβρυα σύμφωνα με τη διαδικασία του άρθρου 22, παράγραφος 2.

5. Οι λεπτομέρειες εφαρμογής του παρόντος άρθρου θεσπίζονται με τη διαδικασία του άρθρου 22, παράγραφος 2.

Άρθρο 16 Βόειο, πρόβειο ή αίγειο κρέας και ορισμένα προϊόντα ζωικής προέλευσης

1. Τα ακόλουθα προϊόντα ζωικής προέλευσης που περιέχουν υλικό που προέρχεται από βοοειδή ή αιγοπρόβατα υπόκεινται στους κανόνες που θεσπίζονται στις παραγράφους 2 έως 6 του παρόντος άρθρου και του παραρτήματος ΙΧ:

α) νωπό κρέας: όπως ορίζεται στην οδηγία 64/433/ΕΟΚ του Συμβουλίου [8].

[8] ΕΕ 121, 29.7.1964, σ. 2012/64.

β) κιμάς και παρασκευάσματα κρέατος: όπως ορίζονται στην οδηγία 94/65/ΕΚ του Συμβουλίου [9].

[9] ΕΕ L 368, 31.12.1994, σ. 10.

γ) προϊόντα με βάση το κρέας και άλλα προϊόντα ζωικής προέλευσης: όπως ορίζονται στην οδηγία 77/99/ΕΟΚ του Συμβουλίου [10].

[10] ΕΕ L 26, 31.1.1977, σ. 85.

δ) γαλακτοκομικά προϊόντα: όπως ορίζονται στην οδηγία 92/46/ΕΟΚ του Συμβουλίου [11], τα οποία προορίζονται για ανθρώπινη κατανάλωση και περιέχουν ζελατίνη ή τετηγμένο ζωικό λίπος.

[11] ΕΕ L 268, 14.9.1992, σ. 1.

ε) γαλακτοκομικά προϊόντα: όπως ορίζονται στην οδηγία 92/118/ΕΟΚ του Συμβουλίου [12], τα οποία προορίζονται για ζωική κατανάλωση και περιέχουν ζελατίνη ή τετηγμένο ζωικό λίπος.

[12] ΕΕ L 62, 15.3.1993, σ. 49.

στ) αλιευτικά προϊόντα: όπως ορίζονται στην οδηγία 91/493/ΕΟΚ του Συμβουλίου [13], τα οποία προορίζονται για ανθρώπινη κατανάλωση και περιέχουν ζελατίνη ή τετηγμένο ζωικό λίπος.

[13] ΕΕ L 268, 24.9.1991, σ. 15.

ζ) προϊόντα αυγών: όπως ορίζονται στην οδηγία 89/437/ΕΟΚ του Συμβουλίου [14], τα οποία προορίζονται για ανθρώπινη κατανάλωση και περιέχουν ζελατίνη ή τετηγμένο ζωικό λίπος.

[14] ΕΕ L 212, 22.7.1989, σ. 87.

η) κοχλίες ή πόδια βατράχου: όπως αναφέρονται στην οδηγία 92/118/ΕΟΚ, τα οποία προορίζονται για ανθρώπινη κατανάλωση και περιέχουν ζελατίνη ή τετηγμένο ζωικό λίπος.

θ) τετηγμένα λίπη: όπως αναφέρονται στην οδηγία 92/118/ΕΟΚ.

ι) ζελατίνη: όπως αναφέρεται στην οδηγία 92/118/ΕΟΚ.

ια) τροφές ζώων συντροφιάς: όπως αναφέρονται στην οδηγία 92/118/ΕΟΚ.

ιβ) μεταποιημένη ζωική πρωτεΐνη: όπως αναφέρεται στην οδηγία 92/118/ΕΟΚ.

ιγ) οστά και προϊόντα οστών: όπως αναφέρονται στην οδηγία 92/118/ΕΟΚ.

ιδ) πρώτες ύλες για την παρασκευή ζωοτροφών: όπως αναφέρονται στην οδηγία 92/118/ΕΟΚ.

2. Τα προϊόντα που αναφέρονται στην παράγραφο 1 και περιέχουν υλικό που παράγεται από βοοειδή προερχόμενο από χώρες της κατηγορίας 4 δεν διατίθενται στην αγορά.

3. Η απαγόρευση της παραγράφου 2 δεν εφαρμόζεται στα προϊόντα που αναφέρονται στο παράρτημα IX, Κεφάλαιο Α.Ι που περιέχουν υλικό που παράγεται από τα κάτωθι βοοειδή:

α) ζώα που γεννήθηκαν μετά την ημερομηνία από την οποία εφαρμόσθηκε ουσιαστικά η απαγόρευση χορήγησης στα μηρυκαστικά πρωτεϊνών από θηλαστικά και είναι επιλέξιμα στο πλαίσιο Καθεστώτος με Χρονολογική Βάση ή, ενδεχομένως, ισοδύναμου καθεστώτος, όπως ορίζεται στο παράρτημα IX, Κεφάλαιο Α.ΙΙ ή

β) ζώα που γεννήθηκαν, εκτράφηκαν και παρέμειναν σε αγέλες με πιστοποιημένο ιστορικό απαλλαγής από ΣΕΒ και είναι επιλέξιμα στο πλαίσιο Καθεστώτος Πιστοποιημένων Ζώων ή, ενδεχομένως, ισοδύναμου καθεστώτος, όπως ορίζεται στο παράρτημα IX, Κεφάλαιο Α.ΙΙΙ.

4. Για την εισαγωγή στην Κοινότητα, τα προϊόντα που αναφέρονται στην παράγραφο 1 συνοδεύονται από το κατάλληλο πιστοποιητικό που απαιτείται βάσει της κοινοτικής νομοθεσίας, συμπληρούμενο σύμφωνα με τις διατάξεις του παραρτήματος IX, Κεφάλαιο Β.ΙΙ.

Στην περίπτωση που τα εν λόγω προϊόντα εισάγονται από τρίτες χώρες της κατηγορίας 4 ή από περιφέρειές τους πληρούν επίσης τους όρους του παραρτήματος IX, Κεφάλαιο Β.Ι.

5. Εφόσον είναι αναγκαίες, οι διατάξεις των παραγράφων 1 έως 4 δύνανται να επεκτείνονται σε άλλα προϊόντα ζωικής προέλευσης πλην των αναφερομένων στην παράγραφο 1 σύμφωνα με τη διαδικασία του άρθρου 22, παράγραφος 2.

6. Οι λεπτομέρειες εφαρμογής του παρόντος άρθρου θεσπίζονται με τη διαδικασία του άρθρου 22, παράγραφος 2.

Κεφαλαιο VI

Εργαστηρια αναφορασ, δειγματοληψιεσ, δοκιμασιεσ και ελεγχοι

Άρθρο 17 Εργαστήρια αναφοράς

1. Το εθνικό εργαστήριο αναφοράς κάθε κράτους μέλους και οι αρμοδιότητές του καθορίζονται στο παράρτημα X, Κεφάλαιο Α.

2. Το κοινοτικό εργαστήριο αναφοράς και οι αρμοδιότητές του καθορίζονται στο παράρτημα X, Κεφάλαιο Β.

Άρθρο 18 Δειγματοληψίες και εργαστηριακές μέθοδοι

1. Οι δειγματοληψίες και οι εργαστηριακές δοκιμασίες για την παρουσία ΜΣΕ πραγματοποιούνται βάσει των μεθόδων και πρωτοκόλλων που ορίζονται στο παράρτημα X, Κεφάλαιο Γ. Εν απουσία αυτών των μεθόδων και πρωτοκόλλων, εφαρμόζονται οι συνιστώμενες στο εγχειρίδιο προδιαγραφών για τις δοκιμασίες διάγνωσης και τα εμβόλια του Διεθνούς Γραφείου Επιζωοτιών (ΔΓΕ), έκδοση Μαΐου 1998.

2. Οι λεπτομέρειες εφαρμογής της παραγράφου 1 θεσπίζονται με τη διαδικασία του άρθρου 22, παράγραφος 2.

Άρθρο 19 Κοινοτικοί έλεγχοι

1. Η Επιτροπή, σε συνεργασία με τις αρμόδιες αρχές των κρατών μελών, διενεργεί επιτόπιες επιθεωρήσεις και ελέγχους σε όλα τα επίπεδα της παραγωγής και διάθεσης στην αγορά ζώων και προϊόντων ζωικής προέλευσης που καλύπτονται από τον παρόντα κανονισμό, καθώς και στην οργάνωση και λειτουργία των αρμοδίων αρχών των κρατών μελών και των τρίτων χωρών, για να εξασφαλίζεται η ομοιόμορφη εφαρμογή των διατάξεων του παρόντος κανονισμού, των διατάξεων που θεσπίζονται δυνάμει αυτού και των τυχόν μέτρων διασφάλισης.

2. Οι λεπτομέρειες εφαρμογής της παραγράφου 1 θεσπίζονται με τη διαδικασία του άρθρου 22, παράγραφος 2.

Κεφαλαιο VII

Μεταβατικες και τελικες διαταξεις

Άρθρο 20 Μεταβατικά μέτρα για το ειδικό υλικό κινδύνου

Οι διατάξεις του παρατήματος XI εφαρμόζονται για μεταβατική περίοδο ελάχιστης διάρκειας έξι μηνών από την ημερομηνία για την οποία γίνεται λόγος στο άρθρο 25 και παύουν να ισχύουν όταν ληφθεί απόφαση σύμφωνα με τις παραγράφους 2 και 4 του άρθρου 5, οπότε εφαρμόζεται το άρθρο 8.

Τα αποτελέσματα της οριστικής στατιστικής έρευνας που διεξάγεται σύμφωνα με την παράγραφο 3 του άρθρου 5 κατά τη μεταβατική περίοδο θα χρησιμοποιηθούν για την εξακρίβωση του αποτελέσματος της ανάλυσης κινδύνων, που παρατίθεται στην παράγραφο 1 του άρθρου 5, λαμβάνοντας υπόψη τα κριτήρια κατάταξης που εφαρμόζει το Διεθνές Γραφείο Επιζωοτιών.

Λεπτομερείς κανόνες όσον αφορά την οριστική στατιστική έρευνα εγκρίνονται σύμφωνα με τη διαδικασία για την οποία γίνεται λόγος στο άρθρο 22, παράγραφος 2, μετά από γνώμη της αρμόδιας επιστημονικής επιτροπής.

Άρθρο 21 Τροποποιήσεις των παραρτημάτων και μεταβατικά μέτρα

Μετά τη γνωμοδότηση της αρμόδιας επιστημονικής επιτροπής για κάθε ζήτημα που ενδέχεται να έχει επίπτωση στην

υγεία, τα παραρτήματα τροποποιούνται ή συμπληρώνονται και θεσπίζονται ενδεδειγμένα μέτρα σύμφωνα με τη διαδικασία του άρθρου 22, παράγραφος 2.

Άρθρο 22 Επιτροπές

1. Η Επιτροπή επικουρείται από τη Μόνιμη Κτηνιατρική Επιτροπή. Εντούτοις, για θέματα που αφορούν αποκλειστικά τις ζωοτροφές η Επιτροπή επικουρείται από την Μόνιμη Επιτροπή Ζωοτροφών και για θέματα που αφορούν αποκλειστικά τα τρόφιμα η Επιτροπή επικουρείται από τη Μόνιμη Επιτροπή Τροφίμων.

2. Όταν γίνεται αναφορά στην παρούσα παράγραφο, εφαρμόζεται η κανονιστική διαδικασία, όπως αναφέρεται στο άρθρο 5 της απόφασης 1999/468/ΕΚ, λαμβάνοντας υπόψη τα άρθρα 7 και 8.

3. Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ είναι τριών μηνών, ή, στην περίπτωση μέτρων διασφάλισης που εγκρίνονται σύμφωνα με το άρθρο 4 παράγραφος 2 του παρόντος κανονισμού, 15 ημερών.

Άρθρο 23 Γνωμοδότηση επιστημονικών επιτροπών

Ζητείται η γνώμη των κατάλληλων επιστημονικών επιτροπών για κάθε ζήτημα που εμπίπτει στο πεδίο εφαρμογής του παρόντος κανονισμού και ενδέχεται να έχει επιπτώσεις στη δημόσια υγεία.

Άρθρο 24 Ανακοίνωση εθνικών διατάξεων

Τα κράτη μέλη ανακοινώνουν στην Επιτροπή το κείμενο όλων των διατάξεων εθνικού δικαίου που θεσπίζουν στον τομέα που καλύπτεται από τον παρόντα κανονισμό.

Άρθρο 25 Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I

ΟΡΙΣΜΟΙ

α) αύτοχθον κρούσμα ΣΕΒ: ένα κρούσμα ΣΕΒ, το οποίο δεν έχει σαφώς αποδειχθεί ότι προέρχεται άμεσα από την εισαγωγή ζώντων βοοειδών, εμβρύων ή ωαρίων βοοειδών.

β) παρτίδα ζώων: μια ομάδα ζώων που σφάζονται μετά από ολοκληρωμένη διαδικασία εκκένωσης, καθαρισμού και απολύμανσης της αίθουσας σφαγής και πριν από την επόμενη ολοκληρωμένη διαδικασία.

γ) τετηγμένο λίπος μηρυκαστικών: τα τετηγμένα λίπη που παράγονται εν μέρει ή εν όλω από μηρυκαστικά.

δ) μηχανικώς διαχωρισμένο κρέας: τα υπολείμματα κρέατος που λαμβάνονται με μηχανικά μέσα από οστά που φέρουν κρέας μετά την αρχική αφαίρεση των οστών.

ε) διακριτός λιπώδης ιστός: το εσωτερικό και εξωτερικό σωματικό λίπος που αφαιρείται κατά την σφαγή και τη διαδικασία τεμαχισμού, ιδίως το νωπό λίπος της καρδιάς, του μείζονος επίπλου, των νεφρών και του μεσεντερίου των βοοειδών, καθώς και το λίπος από τις αίθουσες τεμαχισμού.

στ) κλάση: μια ομάδα ζώων, τα οποία έχουν εκτραφεί μαζί κατά το πρώτο έτος της ζωής τους.

ζ) πρόβατα ή αίγες για αναπαραγωγή και πάχυνση: πρόβατα και αίγες, τα οποία προορίζονται για μεταφορά στον τόπο προορισμού, είτε κατευθείαν είτε μέσω εγκεκριμένης αγοράς ή κέντρου συγκέντρωσης, χωρίς να πρόκειται για πρόβατα ή αίγες σφαγής, δηλαδή ζώα του πρόβειου ή αίγειου είδους, τα οποία προορίζονται να εισαχθούν, είτε κατευθείαν είτε μέσω εγκεκριμένης αγοράς ή κέντρου συγκέντρωσης, σε σφαγείο, για να σφαγούν

η) νωπό κρέας: το νωπό κρέας όπως ορίζεται στην οδηγία 64/433/ΕΟΚ του Συμβουλίου.

θ) κιμάς και παρασκευάσματα κρέατος: ο κιμάς και τα παρασκευάσματα κρέατος όπως ορίζονται στην οδηγία 94/65/ΕΚ.

ι) προϊόντα με βάση το κρέας: τα προϊόντα με βάση το κρέας, όπως ορίζονται στην οδηγία 77/99/ΕΟΚ.

ια) επίσημο διαβατήριο: το διαβατήριο όπως ορίζεται στον κανονισμό (ΕΚ) 820/97 του Συμβουλίου [15].

[15] ΕΕ L 117, 7.5.1997, σ. 1.

ιβ) επίσημο μηχανογραφικό σύστημα αναγνώρισης και εντοπισμού της προέλευσης: ένα σύστημα αρχείων δεδομένων, όπως προβλέπεται στον κανονισμό (ΕΚ) 820/97.

ΠΑΡΑΡΤΗΜΑ II

ΚΑΘΟΡΙΣΜΟΣ ΤΗΣ ΚΑΤΑΣΤΑΣΗΣ ΩΣ ΠΡΟΣ ΤΗΝ ΣΕΒ

Κεφάλαιο Α

Πληροφορίες που πρέπει να συνοδεύουν μια αίτηση για αναγνώριση της κατάταξης επικινδυνότητας δυνάμει του άρθρου 5

Όλα τα δεδομένα πρέπει να παρέχονται σε ετήσια βάση και κατά προτίμηση από το 1980 μέχρι σήμερα, τουλάχιστον όμως από το 1988 και μετά.

Τα κράτη που υποβάλλουν την αίτηση πρέπει να καταβάλλουν κάθε προσπάθεια ούτως ώστε να παρέχουν πλήρεις και αξιόπιστες πληροφορίες. Τα δεδομένα τα οποία είτε δεν παρέχονται είτε είναι ελλιπή ή θεωρούνται μη ικανοποιητικά, μπορεί να συμπληρωθούν με βάση άλλες πηγές πληροφόρησης που διαθέτει η Επιτροπή ή ενδέχεται να χρειαστεί να αντικατασταθούν από υποθέσεις σύμφωνα με τα χείριστα δυνατά σενάρια, για τις ανάγκες της εκτίμησης επικινδυνότητας.

Οι παρεχόμενες πληροφορίες πρέπει να αφορούν :

1. Τη δομή και τη δυναμική των πληθυσμών βοοειδών και αιγοπροβάτων

α) απόλυτοι αριθμοί ζώων για κάθε ζωικό είδος και φυλή, εν ζωή και κατά τη στιγμή της σφαγής.

β) κατανομή των ηλικιών των ζώων αναλόγως του ζωικού είδους και της φυλής, του φύλου και του τύπου.

γ) κατανομή των ηλικιών των ζώων αναλόγως του ζωικού είδους και της φυλής, του φύλου και του τύπου κατά τη στιγμή της σφαγής.

δ) γεωγραφική κατανομή των ζώων αναλόγως του ζωικού είδους και της φυλής.

ε) γεωγραφική κατανομή των ζώων αναλόγως του κτηνοτροφικού συστήματος, του μεγέθους της αγέλης και του παραγωγικού σκοπού.

στ) σύστημα ταυτοποίησης και ικανότητες εντοπισμού των ζώων και σύστημα ελέγχου και πιθανών κυρώσεων σύμφωνα με την κοινοτική νομοθεσία σχετικά με την αναγνώριση και την καταγραφή των ζώων.

2. Το εμπόριο ζώων

α) εισαγωγές και εξαγωγές.

β) συναλλαγές εντός της γεωγραφικής περιοχής.

γ) εισαγωγές εμβρύων και σπέρματος.

δ) χρήση των εισαγόμενων ζώων, εμβρύων ή σπέρματος.

ε) μηχανισμοί που χρησιμοποιούνται από τα σφαγεία για την ταυτοποίηση των ζώων και της καταγωγής τους, καθώς επίσης και δεδομένα σχετικά με αυτές τις διαδικασίες.

3. Τις ζωοτροφές

α) εγχώρια παραγωγή κρεατοστεαλεύρων και χρήση τους αναλόγως του ζωικού είδους και του κτηνοτροφικού συστήματος (ιδίως η αναλογία των εγχωρίως παραχθέντων κρεατοστεαλεύρων που χορηγούνται σε βοοειδή και αιγοπρόβατα).

β) τις εισαγωγές κρεατοστεαλεύρων, με προσδιορισμό της χώρας καταγωγής και της χρήσης αναλόγως του ζωικού είδους και του κτηνοτροφικού συστήματος (ιδίως, όσον αφορά την αναλογία αυτού του κρεατοστεάλευρου που χορηγείται σε βοοειδή και αιγοπρόβατα).

γ) τα εξαγόμενα κρεατοστεάλευρα, με προσδιορισμό της χώρας προορισμού.

4. Απαγόρευση της χρήσης κρεατοστεαλεύρων

α) πλήρης περιγραφή.

β) ημερομηνίες θέσπισης.

γ) πραγματική εφαρμογή, έλεγχος και στοιχεία για τη συμμόρφωση.

δ) πιθανότητες διασταυρούμενης μόλυνσης με άλλες ζωοτροφές.

5. Απαγόρευση της χρήσης ειδικών παραπροϊόντων σφαγίων βοοειδών (SBO) και ειδικών υλικών κινδύνου (ΕΥΚ)

α) πλήρης περιγραφή.

β) ημερομηνίες θέσπισης.

γ) πραγματική εφαρμογή, έλεγχος και στοιχεία για τη συμμόρφωση.

6. Παρακολούθηση των ΜΣΕ με ειδική αναφορά στη ΣΕΒ και στην τρομώδη νόσο των προβάτων

α) συχνότητα των κρουσμάτων της ΣΕΒ και της τρομώδους νόσου των προβάτων που έχουν επιβεβαιωθεί εργαστηριακά.

β) κατανομή ανά ηλικία, γεωγραφική κατανομή και χώρες προέλευσης των κρουσμάτων.

γ) συχνότητα των νευρολογικών διαταραχών για τις οποίες οι ΜΣΕ δεν μπορούν να αποκλειστούν για κλινικούς λόγους σε οποιοδήποτε ζωικό είδος.

δ) μεθοδολογίες και προγράμματα παρακολούθησης και καταχώρησης των κλινικών περιστατικών της ΣΕΒ και της τρομώδους νόσου των προβάτων συμπεριλαμβανομένης της πληροφόρησης των κτηνοτρόφων, των κτηνιάτρων, των εποπτικών οργάνων και των αρχών.

ε) κίνητρα για τη δήλωση των κρουσμάτων, καθεστώτα αποζημίωσης και ανταμοιβής.

στ) μεθοδολογίες της εργαστηριακής επιβεβαίωσης και της καταχώρησης των υπόπτων περιστατικών της ΣΕΒ και της τρομώδους νόσου.

ζ) σχετικά στελέχη του παθογόνου παράγοντα της ΣΕΒ και της τρομώδους νόσου.

η) υφιστάμενα συστήματα ή προγράμματα για εστιασμένη ενεργό παρακολούθηση.

7. Επεξεργασία υποπροϊόντων σφαγής και μεταποίηση ζωοτροφών

α) συστήματα επεξεργασίας υποπροϊόντων σφαγής και μεταποίησης ζωοτροφών που χρησιμοποιούνται.

β) είδος των στοιχείων των μονάδων επεξεργασίας και μεταποίησης.

γ) ποσοτικές και ποιοτικές παράμετροι κάθε συστήματος επεξεργασίας για την παραγωγή κρεατοστεαλεύρων και τετηγμένων ζωικών λιπών.

δ) γεωγραφικές περιοχές από τις οποίες προέρχονται τα υλικά που υποβάλλονται σε επεξεργασία.

ε) είδος των πρώτων υλών που χρησιμοποιούνται.

στ) παράμετροι για χωριστές γραμμές επεξεργασίας υλικών από υγιή και ύποπτα ζώα.

ζ) συστήματα μεταφοράς και αποθήκευσης των κρεατοστεαλεύρων ή των ζωοτροφών που περιέχουν κρεατοστεάλευρα.

8. Σφαγή ζώων σε σχέση με την ΣΕΒ και την τρομώδη νόσο

α) κριτήρια σφαγής των ζώων.

β) ημερομηνία εισαγωγής του καθεστώτος σφαγής και οποιασδήποτε μεταγενέστερης τροποποίησης.

γ) ζώα που σφάζονται (λεπτομέρειες όπως αναφέρονται στο σημείο 1).

δ) μέγεθος των αγελών στις οποίες σφάζονται ζώα.

Κεφάλαιο Β

Προσδιορισμός κατηγοριών

I. Για τον καθορισμό της κατάστασης ως προς την ΣΕΒ στα κράτη μέλη ή τις περιφέρειές τους, συνιστάται η χρήση των ακόλουθων κατηγοριών:

ΚΑΤΗΓΟΡΙΑ 1

1. εκτίμηση επικινδυνότητας βασιζόμενη στις πληροφορίες που προβλέπονται στο Κεφάλαιο Α έχει αποδείξει ότι έχουν ληφθεί τα κατάλληλα μέτρα για τη διαχείριση κάθε κινδύνου που εντοπίζεται.

2. τα μέτρα που προβλέπονται στα άρθρα 6, 7, 11 και 12 έχουν εφαρμοσθεί επί 7 τουλάχιστον έτη.

3. έχει αποδειχθεί σαφώς ότι όλα τα κρούσματα ΣΕΒ προέρχονται άμεσα από την εισαγωγή ζώντων βοοειδών, εμβρύων ή ωαρίων και έχουν εφαρμοσθεί τα μέτρα που προβλέπονται στο άρθρο 12 και 13 για όλα τα ζώα στα οποία επιβεβαιώθηκε η ασθένεια.

Εντούτοις, όταν τα μέτρα που προβλέπονται στα άρθρα 6 και 7 δεν εφαρμόζονται, το κράτος μέλος ή η περιφέρεια κράτους μέλους μπορεί να καταταγεί στην κατηγορία 1 υπό τον όρο ότι:

-τα μέτρα που προβλέπονται στα άρθρα 11 και 12 έχουν εφαρμοσθεί επί 7 τουλάχιστον έτη. και

-έχει αποδειχθεί ότι επί 8 τουλάχιστον έτη δεν έχει χορηγηθεί κρεατοστεάλευρο μηρυκαστικών στα μηρυκαστικά.

Εντούτοις, όταν έχουν εμφανισθεί αυτόχθονα κρούσματα ΣΕΒ, το κράτος μέλος ή η περιφέρεια κράτους μέλους μπορεί να καταταγεί στην κατηγορία 1 υπό τον όρο ότι:

-το τελευταίο αύτοχθον κρούσμα ΣΕΒ εμφανίσθηκε προ 7 και πλέον ετών. και

-τα μέτρα που προβλέπονται στα άρθρα 6, 7, 11 και 12 έχουν εφαρμοσθεί επί 7 τουλάχιστον έτη.και

-τα μέτρα που προβλέπονται στο άρθρο 9 εφαρμόζονται και η ουσιαστική τήρησή τους έχει επιβληθεί επί 8 τουλάχιστον έτη.

ΚΑΤΗΓΟΡΙΑ 2

1. εκτίμηση επικινδυνότητας βασιζόμενη στις πληροφορίες που προβλέπονται στο Κεφάλαιο Α έχει αποδείξει ότι έχουν ληφθεί τα κατάλληλα μέτρα για τη μείωση κάθε κινδύνου που εντοπίζεται.

2. τα μέτρα που προβλέπονται στα άρθρα 6, 7, 11 και 12 εφαρμόζονται, αλλά δεν έχουν εφαρμοσθεί επί 7 έτη.

3. έχει αποδειχθεί σαφώς ότι όλα τα κρούσματα ΣΕΒ προέρχονται άμεσα από την εισαγωγή ζώντων βοοειδών, εμβρύων ή ωαρίων και έχουν εφαρμοσθεί τα μέτρα που προβλέπονται στο άρθρο 12 και 13 για όλα τα ζώα στα οποία επιβεβαιώθηκε η ασθένεια.

Εντούτοις, όταν τα μέτρα που προβλέπονται στα άρθρα 6 και 7 δεν εφαρμόζονται πλήρως το κράτος μέλος ή η περιφέρεια κράτους μέλους μπορεί να καταταγεί στην κατηγορία 2 υπό τον όρο ότι:

-τα μέτρα που προβλέπονται στα άρθρα 11 και 12 εφαρμόζονται πλήρως, αλλά δεν εφαρμόζονται επί 7 έτη.και

-έχει αποδειχθεί ότι επί 8 τουλάχιστον έτη δεν έχει χορηγηθεί κρεατοστεάλευρο στα μηρυκαστικά.

Εντούτοις, όταν έχουν εμφανισθεί αυτόχθονα κρούσματα ΣΕΒ, το κράτος μέλος ή η περιφέρεια κράτους μέλους μπορεί να καταταγεί στην κατηγορία 2 υπό τον όρο ότι:

-το τελευταίο αύτοχθον κρούσμα ΣΕΒ εμφανίσθηκε προ 7 και πλέον ετών.και είτε

-τα μέτρα που προβλέπονται στα άρθρα 6, 7, 11 και 12 εφαρμόζονται πλήρως, αλλά δεν εφαρμόζονται επί 7 έτη.είτε

-τα μέτρα που προβλέπονται στο άρθρο 9 εφαρμόζονται, αλλά η ουσιαστική τήρησή τους δεν έχει επιβληθεί επί 8 έτη.

Εντούτοις, όταν έχουν εμφανισθεί αυτόχθονα κρούσματα ΣΕΒ κατά τα τελευταία 7 έτη, το κράτος μέλος ή η περιφέρεια κράτους μέλους μπορεί να καταταγεί στην κατηγορία 2 υπό τον όρο ότι:

-τα μέτρα που προβλέπονται στα άρθρα 6, 7, 11 και 12 έχουν εφαρμοσθεί επί 7 έτη.και

-η συχνότητα εμφάνισης ΣΕΒ, υπολογιζόμενη με βάση τα αυτόχθονα κρούσματα κατά τους τελευταίους 12 μήνες, ήταν κατώτερη του 1 κρούσματος ανά εκατομμύριο στον πληθυσμό βοοειδών ηλικίας άνω των 24 μηνών στο κράτος μέλος ή την περιφέρεια του κράτους μέλους.

ΚΑΤΗΓΟΡΙΑ 3

1. εκτίμηση επικινδυνότητας βασιζόμενη στις πληροφορίες που προβλέπονται στο Κεφάλαιο Α έχει αποδείξει ότι έχουν ληφθεί τα κατάλληλα μέτρα για τη μείωση κάθε κινδύνου που εντοπίζεται.

2. εφαρμόζονται τα μέτρα που προβλέπονται στα άρθρα 6, 7, 11 και 12

3. η συχνότητα εμφάνισης ΣΕΒ, υπολογιζόμενη με βάση τα αυτόχθονα κρούσματα κατά τους τελευταίους 12 μήνες, ήταν μεγαλύτερη ή ίση με 1 κρούσμα ανά εκατομμύριο και κατώτερη ή ίση με 200 κρούσματα ανά εκατομμύριο στον πληθυσμό βοοειδών ηλικίας άνω των 24 μηνών στο κράτος μέλος ή την περιφέρειά του.

Εντούτοις, όταν η συχνότητα εμφάνισης ΣΕΒ, υπολογιζόμενη με βάση τα αυτόχθονα κρούσματα κατά τους τελευταίους 12 μήνες, ήταν κατώτερη 1 κρούσματος ανά εκατομμύριο στον πληθυσμό βοοειδών ηλικίας άνω των 24 μηνών στο κράτος μέλος ή την περιφέρεια του κράτους μέλους, το κράτος μέλος ή η περιφέρεια του κράτους μέλους κατατάσσεται επίσης στην κατηγορία 3, εάν δεν πληρούνται μία ή περισσότερες από τις απαιτήσεις των σημείων (1) και (2) της κατηγορίας 2.

Εντούτοις, όταν δεν έχει υπάρξει κανένα κρούσμα ΣΕΒ, το κράτος μέλος ή η περιφέρεια του κράτους μέλους κατατάσσεται επίσης στην κατηγορία 3, εάν:

-έχει διεξαχθεί εκτίμηση επικινδυνότητας, βασιζόμενη στις πληροφορίες που προβλέπονται στο Κεφάλαιο Α, η οποία αποδεικνύει την παρουσία ενός ή περισσοτέρων παραγόντων κινδύνου.και

-δεν εφαρμόζονται τα μέτρα που προβλέπονται στα άρθρα 11 και 12.

ΚΑΤΗΓΟΡΙΑ 4

1. εκτίμηση επικινδυνότητας βασιζόμενη στις πληροφορίες που προβλέπονται στο Κεφάλαιο Α έχει αποδείξει ότι έχουν ληφθεί τα κατάλληλα μέτρα για τη μείωση κάθε κινδύνου που εντοπίζεται.

2. εφαρμόζονται τα μέτρα που προβλέπονται στα άρθρα 6, 7, 11 και 12.

3. η συχνότητα εμφάνισης ΣΕΒ, υπολογιζόμενη με βάση τα αυτόχθονα κρούσματα κατά τους τελευταίους 12 μήνες, ήταν μεγαλύτερη των 200 κρουσμάτων ανά εκατομμύριο στον πληθυσμό βοοειδών ηλικίας άνω των 24 μηνών στο κράτος μέλος ή την περιφέρεια του κράτους μέλους.

Εντούτοις, όταν η συχνότητα εμφάνισης ΣΕΒ, υπολογιζόμενη με βάση τα αυτόχθονα κρούσματα κατά τους τελευταίους 12 μήνες, ήταν μεγαλύτερη ή ίση με 1 κρούσμα ανά εκατομμύριο και κατώτερη ή ίση με 200 κρούσματα ανά εκατομμύριο στον πληθυσμό βοοειδών ηλικίας άνω των 24 μηνών στο κράτος μέλος ή την περιφέρεια του κράτους μέλους, το κράτος μέλος ή η περιφέρεια του κράτους μέλους κατατάσσεται στην κατηγορία 4, εάν δεν πληρούται η απαίτηση του σημείου (1) ή τα μέτρα που προβλέπονται στα άρθρα 6, 7, 11 και 12.

Στην περίπτωση που ένα κράτος μέλος ή μια περιφέρεια κράτους μέλους πρέπει να καταταγεί στην κατηγορία 4 σύμφωνα με το κριτήριο του σημείου (3), αλλά δεν πληρούνται μία ή περισσότερες από τις απαιτήσεις του σημείου (1) και τα μέτρα που προβλέπονται στα άρθρα 6, 7, 11 και 12, το κράτος μέλος ή η περιφέρεια του κράτους μέλους κατατάσσεται στην κατηγορία 4 και εφαρμόζεται το άρθρο 4.

II. Για τον καθορισμό του καθεστώτος ΣΕΒ των τρίτων χωρών ή περιφερειών τρίτων χωρών, προσδιορίζονται με βάση ισοδύναμες υγειονομικές εγγυήσεις οι ίδιες τέσσερις κατηγορίες, οι οποίες προσφέρουν ισοδύναμες υγειονομικές εγγυήσεις με τις αναφερόμενες στο Τμήμα I.

III. Όταν ένα ζώο μετακινείται από μια κατηγορία χώρας ή περιφέρειας σε άλλη, αποκτά ή διατηρεί την υψηλότερη αριθμητικά κατηγορία ΣΕΒ οποιασδήποτε χώρας ή περιφέρειας, στην οποία παρέμεινε για διάστημα μεγαλύτερο των 24 ωρών, εκτός εάν μπορούν να παρασχεθούν επαρκείς εγγυήσεις ότι τα ζώα δεν σιτίστηκαν με ζωοτροφές από την χώρα ή περιφέρεια με την υψηλότερη αριθμητικά κατηγορία ΣΕΒ.

ΠΑΡΑΡΤΗΜΑ III

ΣΥΣΤΗΜΑ ΠΑΡΑΚΟΛΟΥΘΗΣΗΣ

Κεφάλαιο Α

Ελάχιστες απαιτήσεις για ένα πρόγραμμα παρακολούθησης της ΣΕΒ και της τρομώδους νόσου

Επιλογή υποπληθυσμού

Με την επιφύλαξη του άρθρου 12, η επιλογή πρέπει να γίνεται με τη χρήση εκτίμησης επικινδυνότητας υποπληθυσμών αυτοχθόνων ζώων που εμφανίζουν κλινικά συμπτώματα συμβατά με τις ΜΣΕ και, κατά φθίνουσα σειρά σημασίας, ζώων υψηλότερου κινδύνου. Σε κάθε υποπληθυσμό και ομάδα ηλικίας, η επιλογή πρέπει να είναι τυχαία.

Τα ζώα που εξετάζονται σύμφωνα με το άρθρο 12 μπορούν να περιλαμβάνονται στο δείγμα.

1. Κριτήρια για την επιλογή αυτοχθόνων ζώων που εμφανίζουν κλινικά συμπτώματα συμβατά με τις ΜΣΕ:

-ζώα που εμφανίζουν συμπτώματα συμπεριφοράς ή νευρολογικά συμπτώματα που διαρκούν επί 15 τουλάχιστον ημέρες και ανθίστανται στην αγωγή. Εντούτοις, ζώα με τα συμπτώματα αυτά, τα οποία πεθαίνουν εντός 15 ημερών και στην περίπτωση των οποίων δεν υπήρξε εναλλακτική διάγνωση, πρέπει να θεωρούνται ύποπτα ζώα. Εξετάζονται σύμφωνα με το άρθρο 12 και μπορούν να συμπεριληφθούν στο πρόγραμμα παρακολούθησης.

-ετοιμοθάνατα ζώα χωρίς συμπτώματα μολυσματικής ή τραυματικής νόσου.

-ζώα που εμφανίζουν άλλα συμπτώματα σταδιακά επερχόμενης νόσου.

2. Οι ακόλουθοι κίνδυνοι πρέπει να λαμβάνονται υπόψη για την επιλογή ζώων υψηλότερου κινδύνου :

-ζώα που κατάγονται από χώρες που έχουν προσβληθεί από ΜΣΕ αυτοχθόνων ζώων

-ζώα που έχουν καταναλώσει δυνάμει μολυσμένες ζωοτροφές

-ζώα που έχουν γεννηθεί ή είναι απόγονοι αρσενικών ή/και θηλυκών ζώων που έχουν μολυνθεί από ΜΣΕ.

Ζωικά είδη και τύποι ΜΣΕ

1. Τα βοοειδή πρέπει να εξετάζονται για την παρουσία ΣΕΒ.

2. Τα αιγοπρόβατα πρέπει να εξετάζονται για την παρουσία τρομώδους νόσου και ΣΕΒ.

Ηλικία των ζώων-στόχων

Το δείγμα πρέπει να έχει ως στόχο τα πλέον ενήλικα ζώα του υποπληθυσμού. Εντούτοις, όλα τα βοοειδή ζώα-στόχοι θα πρέπει να έχουν ηλικία άνω των 20 μηνών και όλα τα προβατοειδή και αιγοειδή ζώα-στόχοι θα πρέπει να έχουν ηλικία άνω των 12 μηνών. Τα ζώα-στόχοι που εμφανίζουν συμπτώματα σταδιακά επερχόμενης νόσου χωρίς να εμφανίζουν νευρολογικά συμπτώματα, θα πρέπει να έχουν ηλικία άνω των τεσσάρων ετών.

Μέγεθος του δείγματος

Ο ελάχιστος αριθμός ζώων που εξετάζονται σε ετήσια βάση πρέπει να αντιστοιχεί τουλάχιστον στα μεγέθη δειγμάτων, τα οποία αναφέρονται στον πίνακα για ζώα των υποπληθυσμών αυτοχθόνων ζώων που εμφανίζουν κλινικά συμπτώματα συμβατά με τις ΜΣΕ. Τα ύποπτα ζώα που έχουν εξετασθεί σύμφωνα με το άρθρο 12 μπορούν να συμπεριληφθούν στο ελάχιστο μέγεθος δείγματος.

Δείγματα των υποπληθυσμών ζώων υψηλότερου κινδύνου θα πρέπει να συλλέγονται κατά τον χρόνο που σφάζονται ή σκοτώνονται.

Πίνακας

Ελάχιστος αριθμός ετήσιων νευροϊστολογικών εξετάσεων ζώων που εμφανίζουν κλινικά συμπτώματα συμβατά με τις ΜΣΕ

Αυτόχθων πληθυσμός βοοειδών ηλικίας 20 μηνών και άνω ή αυτόχθων πληθυσμός αιγοπροβάτων ηλικίας 12 μηνών και άνω // Ελάχιστος αριθμός εγκεφάλων που πρέπει να εξετάζονται

//

100 000 // 10

300 000 // 30

500 000 // 50

700 000 // 69

1 000 000 // 99

2 500 000 // 195

5 000 000 // 300

7 000 000 // 336

10 000 000 // 367

20 000 000 // 409

30 000 000 // 425

40 000 000 // 433

Κεφάλαιο Β

Ετήσια έκθεση

Η ετήσια έκθεση πρέπει να περιέχει στοιχεία σχετικά με:

1. τον συνολικό αριθμό και τη διάρθρωση ανά ηλικία των ζώων που εξετάστηκαν στις διάφορες ομάδες των αντίστοιχων πληθυσμών βοοειδών και αιγοπροβάτων που διακρίνονται σε κατηγορίες σύμφωνα με επιδημιολογικά κριτήρια.

2. τη συνολική θνησιμότητα και την θνησιμότητα λόγω νευρολογικών νόσων ανά είδος ζώου.

3. επίσημο μητρώο για τον αριθμό και τον τύπο των ζώων ή σφαγίων που τέθηκαν υπό απαγόρευση μετακίνησης σύμφωνα με το άρθρο 12.

4. τον αριθμό και το αποτέλεσμα των ερευνών που διεξήχθησαν σύμφωνα με το άρθρο 12. απαιτείται η διατήρηση των σχετικών εγγράφων τουλάχιστον επί επταετία.

5. τις ΜΣΕ που έχουν προσβάλει ζώα εκτός βοοειδών και αιγοπροβάτων.

6. την κατάρτιση, ιδίως των επίσημων κτηνιάτρων που έχουν αρμοδιότητες για την επιδημιολογική παρακολούθηση των ΜΣΕ, σύμφωνα με το άρθρο 6.

ΠΑΡΑΡΤΗΜΑ IV

ΕΙΔΙΚΟ ΥΛΙΚΟ ΚΙΝΔΥΝΟΥ

1. Οι ακόλουθοι ιστοί χαρακτηρίζονται ως ειδικά υλικά κινδύνου ανάλογα με την κατηγορία της χώρας καταγωγής ή διαμονής του ζώου, η οποία καθορίζεται σύμφωνα με το άρθρο 5:

ΚΑΤΗΓΟΡΙΑ 1

κανένας ιστός δεν χαρακτηρίζεται ως ειδικό υλικό κινδύνου.

ΚΑΤΗΓΟΡΙΑ 2

Σε χώρες ή περιφέρειες χωρών που κατατάσσονται στην κατηγορία 2 οι ακόλουθοι ιστοί χαρακτηρίζονται ως ειδικό υλικό κινδύνου μόνον όπου έχουν παρουσιασθεί κρούσματα ΣΕΒ [16]:

[16] Εν αναμονή επιβεβαίωσης από το ΔΓΕ κατά τη νομοθετική διαδικασία.

α) ο εγκέφαλος και ο νωτιαίος μυελός:

-βοοειδών ηλικίας άνω των 30 μηνών,

-αιγοπροβάτων ηλικίας άνω των 12 μηνών ή των οποίων ένας μόνιμος κοπτήρας έχει ανατείλει μέσω των ούλων.

β) ο περιφερικός ειλεός και η σπλήνα αιγοπροβάτων οποιασδήποτε ηλικίας.

ΚΑΤΗΓΟΡΙΑ 3

α) ολόκληρο το κεφάλι πλην της γλώσσας, συμπεριλαμβανομένου του εγκεφάλου και της σκληράς μήνιγγος, της υπόφυσης, των οφθαλμών, των γαγγλίων του τριδύμου και των αμυγδαλών. ο νωτιαίος μυελός και η σκληρά μήνιγξ βοοειδών ηλικίας άνω των 6 μηνών και αιγοπροβάτων ηλικίας άνω των 12 μηνών.

β) ο περιφερικός ειλεός βοοειδών και αιγοπροβάτων και η σπλήνα αιγοπροβάτων οποιασδήποτε ηλικίας.

ΚΑΤΗΓΟΡΙΑ 4

α) ολόκληρο το κεφάλι πλην της γλώσσας, συμπεριλαμβανομένου του εγκεφάλου και της σκληράς μήνιγγος, της υπόφυσης, των οφθαλμών, των γαγγλίων του τριδύμου και των αμυγδαλών. ο θύμος αδένας. τα έντερα από το δωδεκαδάκτυλο έως το ορθό. η σπονδυλική στήλη, συμπεριλαμβανομένων των ισχιακών γαγγλίων, του νωτιαίου μυελού και της σκληράς μήνιγγος βοοειδών ηλικίας άνω των 6 μηνών και αιγοπροβάτων ηλικίας άνω των 12 μηνών

β) ο περιφερικός ειλεός και η σπλήνα βοοειδών και αιγοπροβάτων οποιασδήποτε ηλικίας.

2. Τα κράτη μέλη εξασφαλίζουν ότι τα ειδικά υλικά κινδύνου αφαιρούνται στα σφαγεία.

Εντούτοις, στα κράτη μέλη ή στις περιφέρειες κρατών μελών που δεν έχουν καταταγεί στην κατηγορία 4, δεν απαιτείται η αφαίρεση και επακόλουθη καταστροφή σύμφωνα με το σημείο 4 του ειδικού υλικού κινδύνου από τις πρώτες ύλες για την παραγωγή παραγώγων τετηγμένου λίπους μηρυκαστικών, εφόσον τα παράγωγα παράγονται σύμφωνα με το παράρτημα VI.

3. Κατά παρέκκλιση από το σημείο 2 τα κράτη μέλη δύνανται να επιτρέπουν την αφαίρεση:

α) του ειδικού υλικού κινδύνου στα εργαστήρια τεμαχισμού, στις μονάδες επεξεργασίας υψηλού κινδύνου ή στις εγκαταστάσεις που αναφέρονται στο άρθρο 7 της οδηγίας 90/667/ΕΟΚ του Συμβουλίου [17], υπό την επίβλεψη της αρμόδιας αρχής. Οι εγκαταστάσεις αυτές εγκρίνονται για τον σκοπό αυτό από την αρμόδια αρχή.

[17] ΕΕ L 363, 27.12.1990, σ. 51.

β) της σπονδυλικής στήλης ή των οστών στα σημεία πώλησης στους καταναλωτές εντός του εδάφους τους.

Τα κράτη μέλη θεσπίζουν σύστημα με το οποίο εξασφαλίζεται και ελέγχεται ότι, στις περιπτώσεις που η αφαίρεση των ειδικών υλικών κινδύνου γίνεται σε εγκαταστάσεις άλλες πλην των σφαγείων, τα υλικά αυτά είναι πλήρως διαχωρισμένα από τα λοιπά απόβλητα, περισυλλέγονται χωριστά και διατίθενται σύμφωνα με το σημείο 4.

4. Τα κράτη μέλη εξασφαλίζουν ότι τα ειδικά υλικά κινδύνου βάφονται με χρωστική ουσία αμέσως μόλις αφαιρεθούν και ότι όλα τα ειδικά υλικά κινδύνου καταστρέφονται ολοσχερώς:

α) με άμεση αποτέφρωση. ή

β) υπό την προϋπόθεση ότι το χρώμα της χρωστικής ουσίας διακρίνεται μετά από την επεξεργασία, με επεξεργασία η οποία ακολουθείται από :

i) αποτέφρωση.

ii) καύση ως καύσιμο. ή

iii) άλλη μέθοδο, η οποία αποκλείει κάθε κίνδυνο μετάδοσης ΜΣΕ και εγκρίνεται και επιβλέπεται από την αρμόδια αρχή.

5. Με την επιφύλαξη των άρθρων 12 και 13, όταν βοοειδή ή αιγοπρόβατα έχουν αποβιώσει ή έχουν θανατωθεί στο πλαίσιο μέτρων καταπολέμησης νόσων, τα κράτη μέλη μπορούν να επιτρέπουν τη διάθεση ολόκληρου το σώματος των ζώων αυτών χωρίς να αφαιρούνται τα ειδικά υλικά κινδύνου.

6. Τα κράτη μέλη μπορούν να παρεκκλίνουν από τις διατάξεις των σημείων 2 και 4, για να επιτρέπουν την καύση ή την ταφή των ειδικών υλικών κινδύνου ή ολόκληρων των σωμάτων, χωρίς προηγούμενη χρώση ή, ανάλογα με την περίπτωση, αφαίρεση των ειδικών υλικών κινδύνου, υπό τις περιστάσεις που προβλέπονται στην οδηγία 90/667/ΕΟΚ.

7. Η διενέργεια αναλύσεων ως εναλλακτική λύση αντί της αφαίρεσης των ειδικών υλικών κινδύνου, μπορεί να εγκριθεί υπό τους εξής όρους:

α) οι αναλύσεις διενεργούνται στα σφαγεία σε όλα τα ζώα που είναι επιλέξιμα για την αφαίρεση των ειδικών υλικών κινδύνου.

β) κανένα προϊόν βοοειδών ή αιγοπροβάτων που προορίζεται για τρόφιμα ή ζωοτροφές δεν εξέρχεται από το σφαγείο, προτού ληφθούν και γίνουν αποδεκτά από την αρμόδια αρχή τα αποτελέσματα των αναλύσεων για όλα τα σφαγέντα ζώα τα οποία έχουν παρουσιαστεί στην ίδια παρτίδα.

γ) σε περίπτωση που το αποτέλεσμα μιας δοκιμασίας μετά την σφαγή είναι θετικό, όλα τα υλικά βοοειδών και αιγοπροβάτων που έχουν παραχθεί στην ίδια παρτίδα καταστρέφονται σύμφωνα με το σημείο 4.

8. Τα κράτη μέλη διενεργούν συχνά επισήμους ελέγχους, ιδίως στα σφαγεία, τα εργαστήρια τεμαχισμού, τις μονάδες επεξεργασίας ζωικών αποβλήτων, τις μονάδες επεξεργασίας υψηλού κινδύνου ή τις εγκαταστάσεις που αναφέρονται στο άρθρο 7 της οδηγίας 90/667/ΕΟΚ, τα σημεία πώλησης στους καταναλωτές και τις εγκαταστάσεις αποθήκευσης/αποθεματοποίησης, και εξασφαλίζουν ότι λαμβάνονται μέτρα προς αποφυγήν της μόλυνσης.

ΠΑΡΑΡΤΗΜΑ V

ΔΙΑΤΡΟΦΗ ΤΩΝ ΖΩΩΝ

1. Στα κράτη μέλη ή τις περιοχές τους που ανήκουν στην κατηγορία 4, απαγορεύονται τα ακόλουθα:

α) η διατροφή ζώων εκμετάλλευσης με πρωτείνες που προέρχονται από θηλαστικά.

β) η διατροφή θηλαστικών με πρωτείνες που προέρχονται από μηρυκαστικά. Η εν λόγω απαγόρευση ,δεν εφαρμόζεται στην παραγωγή τροφών για σκύλους.

2. Η απαγόρευση του άρθρου 9 παράγραφοι 1 και 2 δεν εφαρμόζεται στα ακόλουθα προϊόντα:

α) γάλα και γαλακτοκομικά προϊόντα.

β) προϊόντα υδρόλυσης πρωτεϊνών που προέρχονται από κατάλοιπα κρέατος στο εσωτερικό της δοράς.

γ) αποξηραμένο πλάσμα και λοιπά προϊόντα αίματος, με εξαίρεση τα προϊόντα αίματος βοοειδών που προορίζονται για τη διατροφή μηρυκαστικών.

δ) ζελατίνη που προέρχεται από τη δορά.

ΠΑΡΑΡΤΗΜΑ VI

ΠΡΟΔΙΑΓΡΑΦΕΣ ΓΙΑ ΟΡΙΣΜΕΝΑ ΠΡΟΪΟΝΤΑ ΖΩΙΚΗΣ ΠΡΟΕΛΕΥΣΗΣ ΠΟΥ ΠΡΟΕΡΧΟΝΤΑΙ Η ΠΕΡΙΕΧΟΥΝ ΥΛΙΚΟ ΜΗΡΥΚΑΣΤΙΚΩΝ

1. Όροι παραγωγής ορισμένων προϊόντων ζωικής προέλευσης, όπως αναφέρεται στο άρθρο 10, παράγραφος 1

Απαγορεύεται η χρήση υλικού μηρυκαστικών για την παραγωγή των κάτωθι προϊόντων ζωικής προέλευσης:

α) μηχανικώς διαχωρισμένο κρέας.

β) όξινου φωσφορικού ασβεστίου που προορίζεται για τη διατροφή των εκτρεφόμενων ζώων.

γ) ζελατίνης, εκτός εάν παράγεται από δορές μηρυκαστικών.

δ) παράγωγα τετηγμένου λίπους μηρυκαστικών.

ε) τετηγμένου λίπους μηρυκαστικών, εκτός εάν παράγεται από:

i) διακριτό λιπώδη ιστό, ο οποίος έχει ο ίδιος κριθεί κατάλληλος για ανθρώπινη κατανάλωση.

ii) πρώτες ύλες που έχουν υποβληθεί σε επεξεργασία σύμφωνα με τα πρότυπα που καθορίζονται βάσει της οδηγίας 90/667/ΕΟΚ.

Η απαγόρευση χρήσης υλικού μηρυκαστικών δεν εφαρμόζεται στο υλικό που προέρχεται από ζώα, τα οποία έχουν υποβληθεί σε αναλύσεις σύμφωνα με το σημείο 7 του παραρτήματος IV με αρνητικό αποτέλεσμα.

2. Δύο ενδεδειγμένες μέθοδοι παραγωγής

Για παράγωγα τετηγμένου λίπους μηρυκαστικών που παράγονται από υλικά μηρυκαστικών για χρήση στην παραγωγή τροφίμων, ζωοτροφών ή λιπασμάτων, επικυρωμένες και αυστηρά πιστοποιημένες μέθοδοι όπως:

1. μετεστεροποίηση ή υδρόλυση σε τουλάχιστον 200°C επί 20 λεπτά τουλάχιστον υπό πίεση (παραγωγή γλυκερόλης, λιπαρών οξέων και εστέρων λιπαρών οξέων). ή

2. σαπωνοποίηση με NaOH 12M (παραγωγή γλυκερόλης και σαπουνιού):

-ασυνεχής μέθοδος: σε 95°C τουλάχιστον επί 3 ώρες τουλάχιστον.ή

-συνεχής μέθοδος: σε 140°C τουλάχιστον, υπό πίεση 2 bar επί 8 λεπτά τουλάχιστον, ή ισοδύναμη μέθοδος.

Ακόμη, δύνανται επίσης να χρησιμοποιηθούν άλλα παράγωγα ζωικού λίπους (π.χ. λιπαρές αλκοόλες, λιπαρές αμίνες, λιπαρά αμίδια) που παράγονται από τα ανωτέρω προϊόντα και υποβάλλονται σε περαιτέρω διεργασίες.

ΠΑΡΑΡΤΗΜΑ VII

ΕΞΑΛΕΙΨΗ ΜΕΤΑΔΟΤΙΚΩΝ ΣΠΟΓΓΩΔΩΝ ΕΓΚΕΦΑΛΟΠΑΘΕΙΩΝ

1. Η έρευνα που αναφέρεται στο άρθρο 13 παράγραφος 1 στοιχείο β) προσδιορίζει:

α) για τα βοοειδή:

-όλα τα άλλα μηρυκαστικά στην εκμετάλλευση του ζώου, στο οποίο επιβεβαιώθηκε η νόσος.

-όλα τα έμβρυα, ωάρια και απογόνους πρώτης γενεάς ενός θηλυκού ζώου, στο οποίο επιβεβαιώθηκε η νόσος και τα οποία έμβρυα ή απόγονοι συλλέχθηκαν ή γεννήθηκαν μετά ή εντός δύο ετών πριν από την κλινική εκδήλωση ή τη διάγνωση της νόσου στη μητέρα.

-όλα τα ζώα της κλάσης του ζώου στο οποίο επιβεβαιώθηκε η νόσος.

-την πιθανή προέλευση της νόσου και τον εντοπισμό άλλων εκμεταλλεύσεων, στις οποίες υπάρχουν ζώα τα οποία ενδέχεται να έχουν μολυνθεί από τον παράγοντα της ΜΣΕ ή να έχουν εκτεθεί στις ίδιες ζωοτροφές ή την ίδια πηγή μόλυνσης.

-την κίνηση δυνάμει μολυσμένων ζωοτροφών, ζώων, ωαρίων, σπέρματος ή εμβρύων ή οποιουδήποτε άλλου μέσου μετάδοσης, τα οποία ενδέχεται να έχουν μεταδώσει τον παράγοντα της ΜΣΕ προς ή από την εν λόγω εκμετάλλευση.

β) για τα αιγοπρόβατα:

-όλα τα άλλα μηρυκαστικά στην εκμετάλλευση του ζώου, στο οποίο επιβεβαιώθηκε η νόσος.

-τους γονείς, το σπέρμα, τα έμβρυα, τα ωάρια και τους απογόνους πρώτης γενεάς του ζώου, στο οποίο επιβεβαιώθηκε η νόσος.

-όλα τα ζώα της κλάσης του ζώου στο οποίο επιβεβαιώθηκε η νόσος.

-την πιθανή προέλευση της νόσου και τον εντοπισμό άλλων εκμεταλλεύσεων, στις οποίες υπάρχουν ζώα τα οποία ενδέχεται να έχουν μολυνθεί από τον παράγοντα της ΜΣΕ ή να έχουν εκτεθεί στις ίδιες ζωοτροφές ή την ίδια πηγή μόλυνσης.

-την κίνηση δυνάμει μολυσμένων ζωοτροφών, ζώων, ωαρίων, σπέρματος ή εμβρύων ή οποιουδήποτε άλλου μέσου μετάδοσης, τα οποία ενδέχεται να έχουν μεταδώσει τον παράγοντα της ΜΣΕ προς ή από την εν λόγω εκμετάλλευση.

2. Η απαίτηση του άρθρου 13, παράγραφος 2:

α) στην περίπτωση επιβεβαίωσης της ΣΕΒ σε βοοειδή, εφαρμόζεται στα βοοειδή, έμβρυα και ωάρια που έχουν προσδιορισθεί από την έρευνα που αναφέρεται στο σημείο 1, στοιχείο α), πρώτη, δεύτερη και τρίτη περίπτωση.

β) στην περίπτωση επιβεβαίωσης της ΣΕΒ σε αιγοπρόβατα, εφαρμόζεται σε όλα τα μηρυκαστικά, έμβρυα, ωάρια και σπέρμα αιγοπροβάτων που έχουν προσδιορισθεί από την έρευνα που αναφέρεται στο σημείο 1, στοιχείο β), πρώτη έως πέμπτη περίπτωση.

ΠΑΡΑΡΤΗΜΑ VIII

ΔΙΑΘΕΣΗ ΣΤΗΝ ΑΓΟΡΑ ΖΩΝΤΩΝ ΖΩΩΝ, ΣΠΕΡΜΑΤΟΣ, ΕΜΒΡΥΩΝ ΚΑΙ ΩΑΡΙΩΝ

Κεφάλαιο Α

Προϋποθέσεις διάθεσης στην αγορά

I. ΠΡΟΫΠΟΘΕΣΕΙΣ ΠΟΥ ΙΣΧΥΟΥΝ ΑΣΧΕΤΩΣ ΤΗΣ ΚΑΤΗΓΟΡΙΑΣ ΤΗΣ ΧΩΡΑΣ ΚΑΤΑΓΩΓΗΣ Η ΔΙΑΜΟΝΗΣ ΤΟΥ ΖΩΟΥ

1. Οι προϋποθέσεις που αναφέρονται στο άρθρο 15 παράγραφος 1 εφαρμόζονται στις μετακινήσεις που αφορούν:

-αποστολή στα άλλα κράτη μέλη.

-αποστολή σε τρίτες χώρες.

-εισαγωγή στην Κοινότητα από τρίτες χώρες.

2. Οι κατωτέρω προϋποθέσεις εφαρμόζονται στις μετακινήσεις εμβρύων και ωαρίων βοοειδών που αναφέρονται στο σημείο 1:

Τα έμβρυα και ωάρια βοοειδών πρέπει να προέρχονται από θηλυκά ζώα, τα οποία τη στιγμή της συλλογής:

-δεν υπήρχαν υπόνοιες ότι είχαν προσβληθεί από ΣΕΒ.

-πληρούσαν τα ίδια τις προϋποθέσεις του Τμήματος II.

3. Οι κατωτέρω προϋποθέσεις εφαρμόζονται στις μετακινήσεις αιγοπροβάτων που αναφέρονται στο σημείο 1:

Τα πρόβατα ή αίγες για αναπαραγωγή ή πάχυνση:

α) προέρχονται από εκμετάλλευση που πληροί τις εξής απαιτήσεις:

-τα ζώα είναι ταυτοποιημένα.

-δεν έχει επιβεβαιωθεί κρούσμα τρομώδους νόσου επί έξι τουλάχιστον έτη.

-διενεργείται δειγματοληπτικός έλεγχος κατά τη σφαγή επί των ηλικιωμένων προβατίνων που προορίζονται για σφαγή και προέρχονται από την εν λόγω εκμετάλλευση.

-θηλυκά ζώα εισάγονται στην εν λόγω εκμετάλλευση, μόνον εάν προέρχονται από εκμετάλλευση που πληροί τις ίδιες απαιτήσεις.

β) έχουν παραμείνει συνεχώς σε εκμετάλλευση ή εκμεταλλεύσεις που πληρούν τις απαιτήσεις του σημείου α) από τη γέννησή τους ή για τα έξι τελευταία έτη.

4. Τα αιγοπρόβατα που εισάγονται στην Κοινότητα πρέπει να πληρούν απαιτήσεις, οι οποίες προσφέρουν ισοδύναμες υγειονομικές εγγυήσεις με τις απαιτούμενες από τον παρόντα κανονισμό ή δυνάμει του παρόντος κανονισμού.

II. ΠΡΟΫΠΟΘΕΣΕΙΣ ΠΟΥ ΙΣΧΥΟΥΝ ΑΝΑΛΟΓΑ ΜΕ ΤΗΝ ΚΑΤΗΓΟΡΙΑ ΤΗΣ ΧΩΡΑΣ ΚΑΤΑΓΩΓΗΣ Η ΔΙΑΜΟΝΗΣ ΤΟΥ ΖΩΟΥ, Η ΟΠΟΙΑ ΚΑΘΟΡΙΖΕΤΑΙ ΣΥΜΦΩΝΑ ΜΕ ΤΟ ΠΑΡΑΡΤΗΜΑ II, ΚΕΦΑΛΑΙΟ Β

1. Οι προϋποθέσεις που αναφέρονται στο άρθρο 15 παράγραφος 1 εφαρμόζονται στις μετακινήσεις που αφορούν:

-αποστολή στα άλλα κράτη μέλη.

-αποστολή σε τρίτες χώρες.

-εισαγωγή στην Κοινότητα από τρίτες χώρες.

2. Η κατηγορία ΣΕΒ των βοοειδών και αιγοπροβάτων ανακοινώνεται στο κράτος μέλος προορισμού.

3. Οι κατωτέρω προϋποθέσεις εφαρμόζονται στις κατά το σημείο 1 μετακινήσεις βοοειδών, όταν αυτά προέρχονται ή έχουν διαμείνει σε χώρες ή περιφέρειες χωρών που έχουν καταταγεί στις:

ΚΑΤΗΓΟΡΙΕΣ 2 Και 3

Τα ζώα πρέπει να:

α) έχουν γεννηθεί, εκτραφεί και παραμείνει σε αγέλες, στις οποίες κανένα κρούσμα ΣΕΒ δεν είχε επιβεβαιωθεί επί 7 τουλάχιστον έτη.ή

β) έχουν γεννηθεί μετά την ημερομηνία κατά την οποία επιβλήθηκε η ουσιαστική τήρηση της απαγόρευσης χορήγησης στα μηρυκαστικά κρεατοστεάλευρου από θηλαστικά.

Επιπλέον, τα βοοειδή που εισάγονται στην Κοινότητα πρέπει να προέρχονται από χώρα ή περιφέρεια χώρας, όπου:

α) τα προσβεβλημένα από ΣΕΒ βοοειδή θανατώνονται και καταστρέφονται ολοσχερώς.

β) η χορήγηση στα μηρυκαστικά κρεατοστεάλευρου από θηλαστικά έχει απαγορευθεί και έχει εφαρμοσθεί η ουσιαστική τήρηση της απαγόρευσης.

ΚΑΤΗΓΟΡΙΑ 4

Τα ζώα πρέπει να:

α) δεν έχουν σιτισθεί ποτέ με κρεατοστεάλευρο από θηλαστικά και έχουν γεννηθεί μετά την ημερομηνία κατά την οποία έχει επιβληθεί η ουσιαστική τήρηση της απαγόρευσης χορήγησης στα εκτρεφόμενα ζώα κρεατοστεάλευρου από θηλαστικά.

β) έχουν γεννηθεί, εκτραφεί και παραμείνει σε αγέλες, στις οποίες κανένα κρούσμα ΣΕΒ δεν είχε επιβεβαιωθεί επί 7 τουλάχιστον έτη και οι οποίες περιλαμβάνουν μόνον βοοειδή που έχουν γεννηθεί στην εκμετάλλευση ή προέρχονται από αγέλη με ίδιο καθεστώς.

Επιπλέον, τα βοοειδή που εισάγονται στην Κοινότητα πρέπει να προέρχονται από χώρα ή περιφέρεια χώρας, όπου τα προσβεβλημένα από ΣΕΒ βοοειδή θανατώνονται και καταστρέφονται ολοσχερώς.

Κεφάλαιο Β

Ταυτοποίηση ζώντων ζώων κατά την εισαγωγή

Η απαίτηση του άρθρου 15 παράγραφος 2 εφαρμόζεται στα:

-βοοειδή.

Κεφάλαιο Γ

Όροι σχετικοί με τους απογόνους ζώων, για τα οποία υπάρχει υπόνοια ή επιβεβαιωμένη μόλυνση με ΜΣΕ, αναφερόμενοι στο άρθρο 15 παράγραφος 3

Απαγορεύεται η διάθεση στην αγορά:

-απογόνων πρώτης γενεάς, εμβρύων και ωαρίων των θηλυκών βοοειδών, για τα οποία υπάρχει υπόνοια ή επιβεβαιωμένη μόλυνση με ΜΣΕ.

-απογόνων πρώτης γενεάς, σπέρματος, εμβρύων και ωαρίων των αιγοπροβάτων, για τα οποία υπάρχει επιβεβαιωμένη μόλυνση με ΣΕΒ.

Κεφάλαιο Δ

Υγειονομικά πιστοποιητικά

1. Τα πιστοποιητικά που αναφέρονται στο άρθρο 15 παράγραφος 1 απαιτούνται για τα ζώα και το σπέρμα, τα έμβρυα και τα ωάρια των ζώων αυτών όταν:

-αποστέλλονται στα άλλα κράτη μέλη.

-εισάγονται στην Κοινότητα από τρίτες χώρες.

2. Τα πιστοποιητικά συμπληρώνονται σύμφωνα με τους ακόλουθους όρους:

α) Ενδοκοινοτικό εμπόριο βοοειδών

Τα υγειονομικά πιστοποιητικά που αναφέρονται στο παράρτημα ΣΤ της οδηγίας 64/432/ΕΟΚ του Συμβουλίου [18] συμπληρώνονται με τις ακόλουθες λέξεις που αναγράφονται στο τμήμα "Υγειονομικές πληροφορίες για τα βοοειδή":

[18] ΕΕ 121, 29.7.1964, σ. 1977/64.

"Τα ζώα που απαριθμούνται κατωτέρω συμμορφώνονται προς τους όρους του κανονισμού [**/***] του Ευρωπαϊκού Κοινοβουλίου και του Συμβουλίου και η κατηγορία ΣΕΒ που ανήκουν είναι η κατηγορία ...(*). Η κατηγορία αυτή καθορίστηκε με την απόφαση [../...] της Επιτροπής(**).

* Συμπληρώνεται, ανάλογα με την περίπτωση, με 1, 2, 3 ή 4.

** Να συμπληρωθεί."

β) Ενδοκοινοτικό εμπόριο αιγοπροβάτων

Τα υγειονομικά πιστοποιητικά που αντιστοιχούν στο Υπόδειγμα ΙΙΙ του παραρτήματος Ε της οδηγίας 91/68/ΕΟΚ του Συμβουλίου [19] συμπληρώνονται με τις ακόλουθες λέξεις που αναγράφονται στο τμήμα V "Υγειονομικές πληροφορίες":

[19] ΕΕ L 46, 19.2.1991, σ. 19.

"Κατηγορία ΣΕΒ των ζώων που απαριθμούνται ανωτέρω: Κατηγορία ...(*). Η κατηγορία αυτή καθορίστηκε με την απόφαση [../...] της Επιτροπής(**).

* Συμπληρώνεται, ανάλογα με την περίπτωση, με 1, 2, 3 ή 4.

** Να συμπληρωθεί."

Το στοιχείο ε) του τμήματος V "Υγειονομικές πληροφορίες" του πιστοποιητικού που αντιστοιχεί στο Υπόδειγμα ΙΙΙ του παραρτήματος Ε της οδηγίας 91/68/ΕΟΚ του Συμβουλίου αναφέρει ότι:

"ε) πληρούν τις απαιτήσεις σχετικά με την τρομώδη νόσο (scrapie) που καθορίζονται στο άρθρο 15 του κανονισμού [../...] του Ευρωπαϊκού Κοινοβουλίου και του Συμβουλίου."

γ) Ενδοκοινοτικό εμπόριο εμβρύων και ωαρίων βοοειδών

Τα κατάλληλα υγειονομικά πιστοποιητικά που προβλέπονται από τους κοινοτικούς κανόνες για το εμπόριο εμβρύων και ωαρίων βοοειδών συμπληρώνονται με τις ακόλουθες λέξεις που αναγράφονται στο τμήμα για τα υγειονομικά στοιχεία:

"Τα έμβρυα και τα ωάρια ελήφθησαν από θηλυκά ζώα, για τα οποία, τη στιγμή της συλλογής, δεν υπήρχε υπόνοια προσβολής από ΣΕΒ και πληρούσαν τα ίδια τις προϋποθέσεις του κανονισμού [../...] του Ευρωπαϊκού Κοινοβουλίου και του Συμβουλίου. Η κατηγορία ΣΕΒ του κράτους μέλους ή της περιφέρειας ενός κράτους μέλους, στην οποία συλλέχθηκαν τα έμβρυα ή τα ωάρια, είναι η κατηγορία ...(*). Η κατηγορία αυτή καθορίστηκε με την απόφαση [../...] της Επιτροπής(**).

* Συμπληρώνεται, ανάλογα με την περίπτωση, με 1, 2, 3 ή 4.

** Να συμπληρωθεί."

δ) Ενδοκοινοτικό εμπόριο σπέρματος, εμβρύων ή ωαρίων αιγοπροβάτων

Τα κατάλληλα υγειονομικά πιστοποιητικά που προβλέπονται από τους κοινοτικούς κανόνες για το εμπόριο σπέρματος, εμβρύων και ωαρίων αιγοπροβάτων συμπληρώνονται με τις ακόλουθες λέξεις που αναγράφονται στο τμήμα για τα υγειονομικά στοιχεία:

"Το σπέρμα, τα έμβρυα και τα ωάρια ελήφθησαν από ζώα-δότες, για τα οποία, τη στιγμή της συλλογής, δεν υπήρχε υπόνοια προσβολής ούτε από ΣΕΒ ούτε από τρομώδη νόσο και πληρούσαν τα ίδια τις προϋποθέσεις του κανονισμού [../...] του Ευρωπαϊκού Κοινοβουλίου και του Συμβουλίου. Η κατηγορία ΣΕΒ του κράτους μέλους ή της περιφέρειας ενός κράτους μέλους, στην οποία συλλέχθηκαν το σπέρμα, τα έμβρυα ή τα ωάρια, είναι η κατηγορία ...(*). Η κατηγορία αυτή καθορίστηκε με την απόφαση [../...] της Επιτροπής(**).

* Συμπληρώνεται, ανάλογα με την περίπτωση, με 1, 2, 3 ή 4.

** Να συμπληρωθεί."

ε) Εισαγωγή στην Κοινότητα βοοειδών και αιγοπροβάτων

Τα κατάλληλα πιστοποιητικά που απαιτούνται βάσει της κοινοτικής νομοθεσίας, συμπληρώνονται με τις ακόλουθες λέξεις:

"Τα ζώα που απαριθμούνται κατωτέρω παρέχουν εγγυήσεις ισοδύναμες με τις εγγυήσεις του κανονισμού [../...] και η κατηγορία ΣΕΒ που ανήκουν είναι η κατηγορία ...(*). Η κατηγορία αυτή καθορίστηκε με την απόφαση [../...] της Επιτροπής(**).

* Συμπληρώνεται, ανάλογα με την περίπτωση, με 1, 2, 3 ή 4.

** Να συμπληρωθεί."

στ) Εισαγωγή στην Κοινότητα εμβρύων και ωαρίων βοοειδών

Τα κατάλληλα πιστοποιητικά που απαιτούνται βάσει της κοινοτικής νομοθεσίας, συμπληρώνονται με τις ακόλουθες λέξεις:

"Τα έμβρυα και τα ωάρια ελήφθησαν από θηλυκά ζώα, για τα οποία, τη στιγμή της συλλογής, δεν υπήρχε υπόνοια προσβολής από ΣΕΒ και παρέχουν εγγυήσεις ισοδύναμες με τις εγγυήσεις του κανονισμού [../...] του Ευρωπαϊκού Κοινοβουλίου και του Συμβουλίου.

Η κατηγορία ΣΕΒ της χώρας ή της περιφέρειας μιας χώρας, στην οποία συλλέχθηκαν τα έμβρυα ή τα ωάρια, είναι η κατηγορία ...(*). Η κατηγορία αυτή καθορίστηκε με την απόφαση [../...] της Επιτροπής(**).

* Συμπληρώνεται, ανάλογα με την περίπτωση, με 1, 2, 3 ή 4.

** Να συμπληρωθεί."

ζ) Εισαγωγή στην Κοινότητα σπέρματος, εμβρύων ή ωαρίων αιγοπροβάτων

Τα κατάλληλα πιστοποιητικά που απαιτούνται βάσει της κοινοτικής νομοθεσίας, συμπληρώνονται με τις ακόλουθες λέξεις:

"Το σπέρμα, τα έμβρυα και τα ωάρια ελήφθησαν από ζώα-δότες, για τα οποία, τη στιγμή της συλλογής, δεν υπήρχε υπόνοια προσβολής ούτε από ΣΕΒ ούτε από τρομώδη νόσο και παρέχουν εγγυήσεις ισοδύναμες με τις εγγυήσεις του κανονισμού [../...] του Ευρωπαϊκού Κοινοβουλίου και του Συμβουλίου.

Η κατηγορία ΣΕΒ της χώρας ή της περιφέρειας μιας χώρας, στην οποία συλλέχθηκαν το σπέρμα, τα έμβρυα ή τα ωάρια, είναι η κατηγορία ...(*). Η κατηγορία αυτή καθορίστηκε με την απόφαση [../...] της Επιτροπής(**).

* Συμπληρώνεται, ανάλογα με την περίπτωση, με 1, 2, 3 ή 4.

** Να συμπληρωθεί."

ΠΑΡΑΡΤΗΜΑ IX

ΔΙΑΘΕΣΗ ΣΤΗΝ ΑΓΟΡΑ ΒΟΕΙΟΥ, ΠΡΟΒΕΙΟΥ Η ΑΙΓΕΙΟΥ ΚΡΕΑΤΟΣ ΚΑΙ ΟΡΙΣΜΕΝΩΝ ΠΡΟΪΟΝΤΩΝ ΖΩΙΚΗΣ ΠΡΟΕΛΕΥΣΗΣ

Κεφάλαιο Α

Προϋποθέσεις διάθεσης στην αγορά

I. Τα κατωτέρω προϊόντα ζωικής προέλευσης εξαιρούνται από την απαγόρευση του άρθρου 16, παράγραφος 2, εφόσον προέρχονται από ζώα που πληρούν τις προϋποθέσεις του άρθρου 16, παράγραφος 3:

-νωπό κρέας.

-κιμάς.

-παρασκευάσματα κρέατος.

-προϊόντα με βάση το κρέας.

-τροφές που προορίζονται για κατοικίδια σαρκοφάγα.

ΚΑΘΕΣΤΩΣ ΜΕ ΧΡΟΝΟΛΟΓΙΚΗ ΒΑΣΗ (ΚΧΒ)

II. Το νωπό κρέας χωρίς κόκαλο, από το οποίο έχουν αφαιρεθεί όλοι οι συνδεόμενοι ιστοί, συμπεριλαμβανομένων των επιφανειακών νευρικών και λεμφικών ιστών, και τα προϊόντα ζωικής προέλευσης που αναφέρονται στο Τμήμα Ι που λαμβάνονται από το κρέας αυτό, τα οποία προέρχονται από επιλέξιμα ζώα από χώρες ή περιφέρειες χωρών της κατηγορίας 4, μπορούν να διατίθενται στο εμπόριο σύμφωνα με το άρθρο 16 παράγραφος 3, στοιχείο α), εάν παράγονται από ζώα, τα οποία έχουν γεννηθεί μετά την ημερομηνία κατά την οποία επιβλήθηκε η ουσιαστική τήρηση των προτύπων διατροφής των ζώων που καθορίζονται στο άρθρο 9 και τα οποία πιστοποιείται ότι πληρούν τις προϋποθέσεις του σημείου 1 και παράγονται σε εγκαταστάσεις που πληρούν την προϋπόθεση της παραγράφου 10. Η αρμόδια αρχή εξασφαλίζει ότι τηρούνται οι όροι σχετικά με τους ελέγχους, που καθορίζονται στα σημεία 2 έως 8 και 10.

1. α) είναι δυνατή η σαφής ταυτοποίηση του ζώου, ώστε να υπάρχει η δυνατότητα ανασύστασης του ιστορικού του έως την μητέρα και την αγέλη από την οποία κατάγεται. ο αποκλειστικός αριθμός ενωτίου του, η ημερομηνία και η εκμετάλλευση γέννησης και όλες οι μετακινήσεις του μετά τη γέννηση είναι καταχωρισμένα είτε στο επίσημο διαβατήριο του ζώου είτε σε επίσημο μηχανογραφικό σύστημα αναγνώρισης και εντοπισμού της προέλευσης. η ταυτότητα της μητέρας του είναι γνωστή.

β) το ζώο είναι ηλικίας μεγαλύτερης των 6 μηνών αλλά μικρότερης των 30 μηνών, η δε ηλικία του προσδιορίζεται με παραπομπή σε επίσημο μηχανογραφημένο μητρώο που αναφέρει την ημερομηνία γέννησής του ή με παραπομπή στο επίσημο διαβατήριο του ζώου.

γ) η αρμόδια αρχή έχει λάβει και επαληθεύσει θετική απόδειξη ότι η μητέρα του ζώου έζησε τουλάχιστον 6 μήνες μετά τη γέννηση του επιλέξιμου ζώου.

δ) η μητέρα του ζώου δεν προσβλήθηκε από ΣΕΒ και δεν υπάρχει υπόνοια ότι μολύνθηκε από τη ΣΕΒ.

Έλεγχοι

2. Εάν κάποιο ζώο που προσκομίζεται για σφαγή ή οποιαδήποτε περίσταση σχετική με τη σφαγή του δεν πληροί όλες τις απαιτήσεις του παρόντος κανονισμού, το ζώο πρέπει να απορριφθεί αυτομάτως και το διαβατήριό του να παρακρατηθεί. Αν τα στοιχεία αυτά καταστούν γνωστά μετά τη σφαγή, η αρμόδια αρχή πρέπει να διακόψει αμέσως την έκδοση πιστοποιητικών και να ακυρώσει τα πιστοποιητικά που έχουν ήδη εκδοθεί. Εάν η αποστολή έχει ήδη πραγματοποιηθεί, η αρμόδια αρχή πρέπει να ενημερώσει την αρμόδια αρχή του τόπου προορισμού. Η αρμόδια αρχή του τόπου προορισμού πρέπει να λάβει τα ενδεδειγμένα μέτρα.

3. Η σφαγή των επιλέξιμων ζώων πραγματοποιείται σε σφαγεία που χρησιμοποιούνται αποκλειστικά για τη σφαγή ζώων στο πλαίσιο Καθεστώτος με Χρονολογική Βάση ή στο πλαίσιο Καθεστώτος Πιστοποιημένων Ζώων.

4. Η αρμόδια αρχή εξασφαλίζει ότι οι διαδικασίες που χρησιμοποιούνται στα εργαστήρια τεμαχισμού εξασφαλίζουν ότι έχουν αφαιρεθεί τα ακόλουθα λεμφογάγγλια:

Ιγνυακό, ισχιακό, επιπολής βουβωνικό, εν τω βάθει βουβωνικό, μέσο και πλευρικό λαγόνιο, άνω μηριαίο, οσφυϊκό, πλευροαυχενικό, στερνικό, ωμοπλατιαίο, μασχαλιαίο και οπίσθιο εν τω βάθει αυχενικό.

5. Πρέπει να είναι δυνατή η ανασύσταση του ιστορικού του κρέατος έως το επιλέξιμο ζώο ή, μετά τον τεμαχισμό, έως τα ζώα που τεμαχίστηκαν στην ίδια παρτίδα, με τη χρήση επίσημου συστήματος εντοπισμού της προέλευσης μέχρι τη στιγμή της σφαγής. Μετά τη σφαγή, οι ετικέτες πρέπει να παρέχουν τη δυνατότητα εντοπισμού της προέλευσης του νωπού κρέατος και των προϊόντων που αναφέρονται στο Τμήμα Ι μέχρι το επιλέξιμο ζώο, έτσι ώστε να διευκολύνεται η ενδεχόμενη ανάκληση του σχετικού φορτίου. Στην περίπτωση τροφών για ζώα συντροφιάς τα συνοδευτικά έγγραφα και μητρώα πρέπει να καθιστούν δυνατό τον εντοπισμό της προέλευσης.

6. Όλα τα εγκεκριμένα επιλέξιμα σφάγια πρέπει να φέρουν ατομικούς αριθμούς συσχετιζόμενους με τον αριθμό του αναγνωριστικού ενωτίου.

7. Το κράτος μέλος πρέπει να διαθέτει λεπτομερή πρωτόκολλα που καλύπτουν:

α) τον εντοπισμό της προέλευσης και τους ελέγχους προ της σφαγής.

β) τους ελέγχους κατά τη σφαγή.

γ) τους ελέγχους κατά την επεξεργασία των τροφών για ζώα συντροφιάς.

δ) όλες τις απαιτήσεις τις σχετικές με την επισήμανση και την πιστοποίηση μετά τη σφαγή έως το σημείο πώλησης.

8. Η αρμόδια αρχή θεσπίζει ένα σύστημα καταγραφής των ελέγχων συμμόρφωσης, έτσι ώστε να μπορεί να αποδειχθεί η άσκηση ελέγχου.

Η εγκατάσταση

9. Για να εγκριθεί, η εγκατάσταση πρέπει να έχει σχεδιάσει και εφαρμόσει σύστημα, με το οποίο το επιλέξιμο κρέας ή/και τα επιλέξιμα προϊόντα μπορούν να ταυτοποιηθούν και με το οποίο είναι δυνατός ο εντοπισμός της προέλευσης του κρέατος μέχρι το επιλέξιμο ζώο ή, μετά τον τεμαχισμό, μέχρι τα ζώα που τεμαχίστηκαν στην ίδια παρτίδα. Το σύστημα πρέπει να διευκολύνει τον πλήρη εντοπισμό της προέλευσης του κρέατος ή των προϊόντων ζωικής προέλευσης σε όλα τα στάδια και οι καταχωρήσεις πρέπει να διατηρούνται επί δύο έτη τουλάχιστον. Η διαχείριση της εγκατάστασης πρέπει να παρέχει στην αρμόδια αρχή εγγράφως λεπτομερή στοιχεία για το σύστημα που θα χρησιμοποιηθεί.

10. Η αρμόδια αρχή πρέπει να αξιολογεί, να εγκρίνει και να παρακολουθεί το σύστημα που προβλέπεται για την εγκατάσταση, έτσι ώστε να εξασφαλίζεται πλήρως ο διαχωρισμός και ο εντοπισμός της προέλευσης τόσο στα προηγούμενα όσο και στα επόμενα στάδια.

ΚΑΘΕΣΤΩΣ ΠΙΣΤΟΠΟΙΗΜΕΝΩΝ ΖΩΩΝ (ΚΠΖ)

ΙΙΙ. Το νωπό κρέας χωρίς κόκαλο, από το οποίο έχουν αφαιρεθεί όλοι οι συνδεόμενοι ιστοί, συμπεριλαμβανομένων των επιφανειακών νευρικών και λεμφικών ιστών, και τα προϊόντα ζωικής προέλευσης που αναφέρονται στο Τμήμα Ι που λαμβάνονται από το κρέας αυτό, τα οποία προέρχονται από επιλέξιμα ζώα από χώρες ή περιφέρειες χωρών της κατηγορίας 4, μπορούν να διατίθενται στο εμπόριο σύμφωνα με το άρθρο 16, παράγραφος 3, στοιχείο β), εάν παράγονται από ζώα, τα οποία πιστοποιείται ότι πληρούν τις προϋποθέσεις του σημείου 2 και προέρχονται από αγέλες στις οποίες δεν εμφανίσθηκε κανένα κρούσμα ΣΕΒ τα τελευταία 7 έτη και τα οποία πιστοποιείται ότι πληρούν τις προϋποθέσεις του σημείου 1 και παράγονται σε εγκαταστάσεις που πληρούν την προϋπόθεση του σημείου 11. Η αρμόδια αρχή εξασφαλίζει ότι τηρούνται οι όροι σχετικά με το μηχανογραφικό σύστημα εντοπισμού της προέλευσης και με τους ελέγχους, που καθορίζονται στα σημεία 3 έως 10 και 12.

Προϋποθέσεις ως προς την αγέλη

1. α) Η αγέλη είναι ομάδα ζώων που αποτελούν ξεχωριστή και σαφώς διακρινόμενη μονάδα, δηλαδή μια ομάδα ζώων που αποτελούν αντικείμενο χειρισμών, ενσταβλίζονται και διατηρούνται χωριστά από οποιαδήποτε άλλη ομάδα ζώων και τα οποία ταυτοποιούνται με αποκλειστικούς αριθμούς ταυτοποίησης αγέλης και ζώου.

β) Η αγέλη είναι επιλέξιμη όταν, επί 7 τουλάχιστον έτη, δεν σημειώθηκε επιβεβαιωμένο κρούσμα ΣΕΒ ούτε υπήρξαν ύποπτες περιπτώσεις στις οποίες η διάγνωση της ΣΕΒ δεν αποκλείσθηκε, σε οποιοδήποτε ζώο το οποίο ανήκε ακόμη στην εν λόγω αγέλη ή το οποίο μεταφέρθηκε σε αυτήν ή απομακρύνθηκε από αυτήν.

γ) Κατά παρέκκλιση από τις διατάξεις του σημείου (β), μια αγέλη που υφίσταται για διάστημα μικρότερο των 7 ετών, μπορεί να θεωρηθεί επιλέξιμη, μετά από ενδελεχή έρευνα από την αρμόδια κτηνιατρική αρχή, με την προϋπόθεση ότι:

i) όλα τα ζώα που γεννήθηκαν ή μεταφέρθηκαν στην νεοσυσταθείσα αγέλη πληρούσαν τους όρους που εκτίθενται στο σημείο 2 στοιχεία α), δ) και ε). και

ii) η αγέλη πληρούσε τις προϋποθέσεις που αναφέρονται στο σημείο β) καθ' όλη τη διάρκεια της ύπαρξής της.

δ) Όταν μια αγέλη εγκαθίσταται σε εκμετάλλευση, στην οποία υπήρχε επιβεβαιωμένο κρούσμα της ΣΕΒ σε οποιοδήποτε ζώο το οποίο ανήκε ακόμη στην αγέλη ή το οποίο μεταφέρθηκε σε αυτήν ή απομακρύνθηκε από αυτήν, η νεοσυσταθείσα αγέλη μπορεί να είναι επιλέξιμη μόνον μετά από ενδελεχή έρευνα από την αρμόδια κτηνιατρική αρχή, λαμβανομένου υπόψη ότι πληρούνται καθεμία από τις ακόλουθες προϋποθέσεις κατά τρόπο που ικανοποιεί την εν λόγω αρχή:

i) έχουν απομακρυνθεί ή θανατωθεί όλα τα ζώα της μολυσμένης αγέλης που ήταν προηγουμένως εγκατεστημένη στην ίδια εκμετάλλευση.

ii) έχουν απομακρυνθεί και καταστραφεί όλες οι ζωοτροφές και έχουν καθαριστεί πολύ προσεκτικά όλοι οι περιέκτες ζωοτροφών.

iii) έχουν εκκενωθεί και καθαριστεί πολύ προσεκτικά όλα τα κτίρια πριν εισέλθουν τα καινούργια ζώα.

iv) έχουν πληρωθεί όλες οι προϋποθέσεις του σημείου γ).

Προϋποθέσεις ως προς το ζώο

2. α) όλα τα στοιχεία τα σχετικά με τη γέννησή του, την ταυτότητά του και τις μετακινήσεις του είναι καταχωρισμένα σε επίσημο μηχανογραφικό σύστημα εντοπισμού της προέλευσης.

β) είναι ηλικίας μεγαλύτερης των 6 μηνών αλλά μικρότερης των 30 μηνών, η δε ηλικία του προσδιορίζετ